
      Отчетната 2014 година бе подчинена на основните цели, поставени пред административното правосъдие: бързина, качество, ефективност и улеснен достъп на гражданите. Целенасочено продължи да се работи за гарантиране на ефективното, отговорно и прозрачно управление на съда, за утвърждаване на административното правосъдие като гарант за защита на законните права и интереси на страните в производствата. Сериозни усилия бяха насочени и към осигуряване на стратегическите намерения в работата на съда за по-нататъшно развитие, а именно: 

1. Осигуряване на по-качествено и по-бързо правораздаване чрез създаване на необходимите предпоставки за това;
2. Подобряване на основните сфери от управлението на съда;
3. Усъвършенстване процеса на управление на човешките ресурси;
4. Повишаване доверието в работата на съда чрез развитието на комуникационна стратегия.

        И през 2014 година основни приоритети пред ръководството на Върховния административен съд останаха утвърждаването на ВАС като касационна инстанция както и засилване на конституционно определената дейност за издаване на тълкувателни решения и постановления с цел унифициране на административното правораздаване по нормативни актове с висока степен на обществена чувствителност. 
     Продължихме да следваме конкретни цели и стъпки в нашата дейност както по отношение на електронното правосъдие, така и по създаването на възможности за повишаване квалификацията на съдиите и съдебните помощници и служители.
      И през 2014 се продължи политиката в посока промяна на подсъдността на някои видове дела, като се предприеха редица законодателни промени за оптималното разпределение на делата между административните съдилища и Върховния административен съд.

     На 28.01.2015 г. Европейската комисия публикува своя доклад за напредъка на България по механизма за сътрудничество и проверка за подкрепа в постигането на специфични цели в областите на съдебната реформа и борбата срещу корупцията и организираната престъпност.

    В него не се акцентира върху съществуващи проблеми в административното правораздаване. 
       На фона на това и предвид обявеното Информационно табло за състоянието на правосъдието на Европейския съюз, поставящо България на челни места по бързина и ефикасност в административното правораздаване, се налага изводът, че Върховният административен съд въпреки изключителната натовареност, на която са подложени съдиите, гарантира на обществото правосъдие на ниво много над средноевропейското.

     Според изнесените данни административното правораздаване в България е с един от най-високите показатели в целия Европейски съюз. Положителният  индекс на ефективност, отразяващ съотношението между решените дела и постъпващите дела,  отрежда на административното правосъдие в България  второ място измежду всичките 28 страни - членки на Европейския съюз.

    По аналогичен начин стои въпросът с бързината, с която се разрешават образуваните спорове, както и малкият брой изоставащи дела сочи, че България е сред първите места по бързина и ефективност при разглеждане споровете по повод актове на националните регулатори в областите конкуренция и злоупотреби с господстващо положение, защита на потребителите, производствата по нарушение на търговски марки и обществени поръчки. 
         Въпреки изключителната натовареност, на която са подложени съдиите, без аналог в рамките на ЕС, и по официални данни на Информационното табло на ЕС в областта на правосъдието за 2015 г. броят на написаните в едномесечен срок административни дела е 87,4% от общия брой свършени дела през 2014 г. 

        Предвид изключително социалния характер на административното правораздаване в България, неговата широка достъпност, бързина и ефективност, гражданите масово установяват и защитават правата си по съдебен ред. Това обстоятелство е изключително ценен индекс за нивото на демокрация в страната и чувството за правосъдие, противно на разпространяваните твърдения за липса на доверие в съдебната система, но неизбежно води до изключително висока натовареност на Върховния административен съд.

       На този фон  усилията на административното правораздаване,  извели страната на челно място по бързина и ефективност на административното правораздаване, заслужават подкрепа и разбиране както от законодателната и изпълнителната власт, така и силна международна подкрепа с цел запазване на положителните тенденции и създаване на предпоставки за устойчиво и пълноценно функциониране на съдебната система.

      Основното задължение и правомощия на съда са съсредоточени в унифициране на правоприлагането в системата на административното правораздаване, чийто основен инструмент в дейността на ВАС е приемането на тълкувателни решения със задължителна за останалите административни съдилища сила.

    Инициативите на ВАС чрез изпълнението на конкретни европейски проекти спомогнаха за подобряване образа на ВАС пред обществото и разширяват широката социална база на взаимодействие на съда с обществеността. 

   Като много добра следва да бъде оценена и работата на съдебните помощници, които се справяха изключително добре с поставените им от ръководството на съда и от съдиите задачи. Съдебните помощници взеха участие  в многобройни обучения, което беше ползотворно и допринесе за подобряване качеството на тяхната работа, придобиване на увереност при подпомагане на съдиите в изпълнение на техните функции. Като основен проблем остана неравномерното им разпределение между отделенията. 

        В своята ежедневна дейност на административен ръководител бях подпомаган от съдебен помощник и секретар.
     Съдебният помощник Александър Николов координира цялостната работа в кабинета на председателя  и е пряко отговорен за  изпълнението на всички  европейски проекти  реализирани от Върховния административен съд   

   Върховният административен съд неведнъж е подчертавал необходимостта от цялостна реформа на сега действащите процесуални разпоредби във връзка с подсъдността на отделни категории правни спорове. 

       И през 2014 г. ВАС продължи да спазва Правилата за сформирането на тричленните, петчленните и седемчленните състави, правила за заместване на отсъстващи съдии и председатели на отделения. Практиката е разпечатка от протокола за случаен избор на докладчик и разпореждания на председателите на отделения и колегии за определяне на съставите в петчленен и седемчленен състав, както на откритите, така и на закритите заседания, да се прилага по всяко дело.
      Основен приоритет за Върховния административен съд  през 2015 г. остава Единната деловодно-информационна система за административното правораздаване - гарант за публичност, обществена информираност и дистанционен достъп до процеса. В рамките на 2015 г. се очаква да приключи стартиралият през 2013 г. проект за  създаване на надеждна среда за обмен на данни и комуникация между административните съдилища в Република България. Основните заложени в проекта цели практически ще позволяват осъществяване на преход към електронно правосъдие като гарант за бързина, достъпност и повишена ефикасност на правораздавателната дейност. Ще бъде улеснен  и в този смисъл значително по-бърз и оперативен обменът на информация между административните съдилища, което ще доведе до значително по-кратки срокове за образуване, разглеждане и приключване на делото. Ще бъде разрешен съществуващият  проблем с връчване на призовки и съобщения на страните. Реализацията на заложените цели неизбежно ще подчертае публичността и прозрачността на съдебните производства.
КАДРОВА ОБЕЗПЕЧЕНОСТ

През отчетния период по щатното разписание на ВАС са работили:

1. от 01.01.2014 г. до 01.05.2014 г.– 86 съдии

2. от 01.05.2014 г. – 31.12.2014 г. – 88  съдии

 ПЕНСИОНИРАНИ СЪДИИ ПРЕЗ 2014 г.:

1. ВЕСЕЛИНА ЙОРДАНОВА ТЕНЕВА - 06.03.2014 г. 

2. ПЕНКА ДИМИТРОВА ГЕТОВА  - 01.04.2014 г.

3. СЛАВКА ЛАЗАРОВА НАЙДЕНОВА  - 07.05.2014 г.

4. НИКОЛАЙ ИВАНОВ УРУМОВ - 13.11.2014 г

КОМАНДИРОВАНИ СЪДИИ ВЪВ ВАС през 2014 г. :

1.   ВЕСЕЛА ОРЛИНОВА ПАВЛОВА- Адм.съд София-град –  от 04.03.2014 г.

2. КАЛИНА ТОДОРОВА АРНАУДОВА-Адм.съд София-град–от 17.03.2014 г.

3. ЕМИЛИЯ РУСЕВА ГЕОРГИЕВА –Адм.съд Пазарджик- от 31.03.2014 г. 

4. ПЛАМЕН КИРИЛОВ ПЕТРУНОВ-Адм.съд Стара Загора–от 25.04.2014 г.

5. РОСЕН ЗЛАТКОВ ВАСИЛЕВ – ОС гр.Благоевград- от 26.05.2014 г.
6. РУМЯНА ТОДОРОВА ЛИЛОВА-ИКОНОМОВА – Адм.съд София-град от 26.05.2014 г.

      7.   АЛБЕНА ГЕОРГИЕВА РАДОСЛАВОВА - Адм. съд София-област            /през цялата 2014 г./ 
      8.  СВЕТОСЛАВ ПЕТРОВ СЛАВОВ- Адм. съд Силистра 

             /през цялата 2014 г./ 
      9.  КАЛИН РАДКОВ КУМАНОВ - Адм. съд Пловдив – до 04.03.2014 г.

     10. ПЕТЪР КОСТАДИНОВ СТОЯНОВ- Софийски военен съд – от 18.03.2013 г.-   24.03.2014 г.

      11. ВАСИЛКА МИТКОВА ШАЛАМАНОВА –Адм.съд Благоевград /през цялата 2014 г./  

      12. МИЛЕНА КРАСИМИРОВА СЛАВЕЙКОВА-РУКОВА- Адм.съд София-град-от 02.06.2014 г.
      13. МИРОСЛАВА ГЕОРГИЕВА КЕРИМОВА - Адм.съд София-град- 01.04.2014 г.-01.07.2014 г.

      КАДРОВИ ПРОМЕНИ ПРЕЗ 2014 г.:
1. ВАНЯ ПЕТРОВА АНЧЕВА – председател VІІ отделение от 10.03.2014 г.

               ДВИЖЕНИЕ НА ДЕЛАТА

         ПОСТЪПИЛИ И СВЪРШЕНИ ДЕЛА
През отчетната 2014 г. във Върховния административен съд са постъпили 16149 броя административни дела. 
За сравнение: 

· 2013 г. – 17181 бр.;

· 2012 г. - 15718 бр.; 

· 2011 г. – 16 970 бр.; 

Общият брой на делата за разглеждане във Върховния административен съд през отчетната 2014 година е 20937 и е с 1018 броя по малко  от тези през 2013 г. 

       В този брой са включени както новообразуваните дела, така и останалите несвършени дела от 2013 г. – 4748 бр.

Броят на решените по същество административни дела във Върховния административен съд за 2014 г. е 15351, като от тях 13638 са решени в едномесечен срок. 

       Общият брой висящи дела към 31.12.2014 г. е 5586, като 5490 от тях са насрочени.През 2014 г. във Върховния административен съд са образувани за разглеждане 6 тълкувателни дела, от които 3 по искане на омбудсмана на Република България, 2 по искане на главния прокурор и 1 по искане на председателя на Върховния административен съд. Върховният административен съд неведнъж е подчертавал необходимостта от цялостна реформа на сега действащите процесуални разпоредби във връзка с подсъдността на отделни категории правни спорове. 
Пред  ВАС са подсъдни производствата по над 130 материални закона. 
Основното задължение и правомощия на съда са съсредоточени в унифициране на правоприлагането в системата на административното правораздаване, чийто основен инструмент в дейността на ВАС е приемането на тълкувателни решения със задължителна за останалите административни съдилища сила.
Следва да се отбележи, че промените в законодателството, касаещи подсъдността на делата, разглеждани от ВАС, безспорно очертават тенденцията Върховният административен съд да се превърне в касационна инстанция на делата, разглеждани от административните съдилища. Това обаче поставя друг голям проблем, който следва да бъде разрешен, а именно неравномерното разпределение на делата в отделенията на съда.
През 2014 г. и 2015 г. след изготвяне на справки за образуваните и свършени дела в отделенията бяха изготвени два доклада относно разпределението на материята, разглеждана от отделенията на Върховния административен съд. Във връзка с констатираната неравномерна натовареност на съдиите от отделенията на съда бяха предприети и конкретни мерки, чрез които да се преодолее трайно възникналият проблем.  Делата по Закона за подпомагане на земеделските производители от трето отделение преминаха за разглеждане в четвърто отделение. Делата по Закона за митниците и Закона за акцизите и данъчните складове, разглеждани от първо и осмо отделение, преминаха във второ отделение. Беше предприета и временна мярка, а именно за срок от два месеца второ отделение да поеме изцяло постъпленията от данъчни и митнически дела, разглеждани от първо и осмо отделение.    Целта на предприетите мерки е да се осигури насрочването на делата в по-разумни срокове, както и възможност на съдиите да изготвят съдебните си актове своевременно.
Извършените справки към 25.03.2015 г. за образуваните и свършени дела на петчленни и седемчленни състави в двете колегии на Върховния административен съд, както и за насрочените данъчни дела в първо и осмо отделение, още веднъж ясно очертаха тенденцията за нееднакво натоварване на съдиите във Върховния административен съд. Поради което е необходимо да се предприемат още съответни мерки. Такива биха били увеличаване броя на съдиите в данъчните отделения на Върховния административен съд, или алтернативно още едно отделение да поеме 10 процента от постъпващите в съда данъчни дела, както и делата на петчленните състави на двете колегии да бъдат разпределяни на случаен принцип между всички съдии във Върховния административен съд.
Не може да не се отбележи тенденцията, свързана с оптимизиране работата на съдиите. При осъществяване на тяхната пряка дейност – правораздавателната, се наблюдава значително нарастване на броя постановени съдебни актове в законовия срок. 

За регламентиране на процедурата за приемане на съвместни тълкувателни постановления от Общите събрания на съдиите от Наказателната, Гражданската и Търговската колегия във ВКС и Първа и Втора колегия във ВАС беше образувана работна група, която изработи и прие правила. В резултат бяха приети първите в историята на двете върховни съдилища съвместни тълкувателни постановления – Тълкувателно постановление №1/27.02.2014 г. по т.д. №1 по описа на Върховния административната съд с докладчици съдия Лозан Панов от Втора колегия на Върховния административен съд и съдия Румен Петров от Наказателната колегия на ВКС и Тълкувателно постановление №2 по описа на Върховния касационен съд за 2014 г. с докладчици по делото съдия Куцарова от Втора колегия на ВАС и съдия Илияна Папазова от Гражданската колегия на ВКС. За изминалия отчетен период остава нерешен проблемът, свързан с изключително високата натовареност на магистратите във Върховния административен съд. 

Всъщност  част от посочения проблем с високата натовареност на съдиите във ВАС произтича от конституционната регламентация по чл.125, ал.2 от Основния закон. Функцията на Върховния административен съд, по силата на чл.125, ал.1 от Конституцията се изразява в надзор за точното и еднакво прилагане на законите в административното правораздаване. Тоест основното задължение и правомощия на съда са съсредоточени в унифициране на правоприлагането в системата на административното правораздаване, чийто основен инструмент в дейността на ВАС е приемането на тълкувателни решения със задължителна за останалите административни съдилища сила.

Върховният административен съд неведнъж е подчертавал необходимостта от цялостна реформа на сега действащите процесуални разпоредби във връзка с подсъдността на отделни категории правни спорове. Конкретни статистически данни свидетелстват, че на ВАС са подсъдни производствата по над 130 материални закона. 

    С оглед  значимостта  за обема на работа във Върховния административен съд е примерът, който се възпроизведе с изменението на ГПК относно касационното производство, където основание за допустимостта на касационното производство е ограничено само в хипотезите на: противоречиво решаван от съдилищата въпрос, въпрос, решен в противоречие с практиката на ВКС или въпрос от значение за точното прилагане на закона, както и за развитието на правото. Анализирайки посочените цифри, считам, че във Върховния административен съд се работи бързо и ефективно. Това е в резултат  на проявената от страна на всички магистрати и служители висока отговорност. Така през 2014 г. натовареността на съдия във Върховния административен съд възлиза на над 200 дела годишно. 
         На следващо място трябва да се помисли какви законодателни промени в подсъдността ще доведат до допълнително натоварване на 28-те административни съдилища, за да се използва  изцяло капацитетът им, каквато е и основната цел на реформата на административното правораздаване.  
      В по-далечна перспектива, при намаляване обема на работа се цели и намаляване числеността на съдиите във Върховния административен съд в едни оптимални размери, каквито са тези на върховните съдилища на останалите страни - членки на Европейския съюз. 


	72


	2013г.

	67 

	793

	771


	2012г.

	1

	1

	606

	680


	2011г.

	146

	872

	877


	2010г.

	145

	836

	835




Общо висящи към


Свършени 

	ела


	2014г.

	5

	4

	2


	2013г.

	2

	4

	3


	2012г.

	4

	1

	3


	2011г.

	4

	4

	4


	2010г.

	1

	8

	5



	           НАТОВАРЕНОСТ

През отчетния период средната натовареност на съдиите в колегията беше 167 бр. дела, съответно 189 броя за 2013 г. Това намаление се дължи на усилията, които бяха положени и продължават да се полагат за облекчаване работата на съда, чрез промяна в подсъдността на Върховния административен съд, която да доведе до разтоварване на съдиите. 

Годишната натовареност по брой свършени дела на съдия от колегията през годината възлиза между 147 и 205 дела, като средната натовареност е различна в зависимост от конкретното отделение, в което работят. За първо отделение средната натовареност на съдия от отделението е 187 броя свършени дела; трето отделение – 153 броя; четвърто отделение – 168 броя и осмо отделение – 185 броя.

Най-голям брой дела в Първа колегия на Върховния административен съд са свършили съдия Емилия Миткова – 205; съдия Бисер Цветков – 199; съдия Свилена Проданова и съдия Василка Шаламанова – 197; съдия Фани Найденова - 195; съдия Маруся Димитрова – 190; съдия Светлозара Анчева – 189 и др. Прави впечатление, че това са съдии, правораздаващи в двете отделения на съда, които разглеждат данъчни дела.

С оглед голямата натовареност на съдиите във Върховния административен съд, сложността на решаваните казуси, увеличената тълкувателна дейност, която е основна за съда по Конституция, се издаде Заповед № 547 от 12.05.2014 г. на председателя на Върховния административен съд за намаляване броя на насрочените в открито съдебно заседание дела на три. Това, макар за някои отделения да се усети едва през 2015 г., доведе до възможност на всички съдии да оптимизират както пряката, така и допълнителната дейност, която извършват.

 СРОКОВЕ ЗА ИЗГОТВЯНЕ НА СЪДЕБНИТЕ АКТОВЕ

От свършените дела в колегията - 7528 броя, написани в едномесечния срок са 6802 броя; написани след едномесечния, но в рамките на тримесечния срок – 609 броя; написани след тримесечния срок – 117 броя дела.

Следва да се отбележи, че наличието на просрочени дела се дължи на големия обем дела за разглеждане, голяма част от които се характеризират с изключителна фактическа и правна сложност. В част от производствата са предвидени много кратки срокове за разглеждане (ИК, ЗОП, ЗДС и др.), което понякога води до прекомерно натоварване на графика на съдиите и съответно до известно забавяне на останалите дела.

ДОПЪЛНИТЕЛНИ ДЕЙНОСТИ, ОСЪЩЕСТВЯВАНИ    ОТ СЪДИИТЕ В ПЪРВА КОЛЕГИЯ

Едновременно с изпълнението на основните си служебни задължения – подготовка и разглеждане на тълкувателни дела, участие в съдебни заседания и постановяване на съдебни актове в срок, съдиите от Първа колегия осъществяваха и редица други допълнителни дейности - участие в държавните изпитни комисии по публичноправни науки към юридическите факултети за придобиване на висше образование по специалността „Право”; в изпитни комисии към Министерството на правосъдието за придобиване на юридическа правоспособност. 

През 2014 г. съдии от Първа колегия участваха като лектори в организираните от Националния институт по правосъдие семинари, свързани с повишаване на квалификацията на съдии и съдебни помощници, както и като лектори по финансирания от ОПАК проект „Повишаване компетентността на съдии, съдебни помощници и съдебни служители от Върховния административен съд и административните съдилища”. Колегията беше представлявана и в международни семинари, организирани от европейски институции, целящи постигането на успешно прилагане на европейското законодателство.

Като допълнителна дейност повечето съдии от Първа колегия участваха и в помощните атестационни комисии, които са помощни органи на Комисията по предложенията и атестирането към Висшия съдебен съвет. Атестирането е свързано с внимателно проучване на работата на конкретния съдия, посещение на съдебни заседания, както и провеждане на събеседване, следвани от съставяне на обобщен доклад за резултатите от проверката и предложение за комплексна оценка. Следва да се отбележи, че промените в законодателството, касаещи подсъдността на делата, разглеждани от ВАС, безспорно очертават тенденцията Върховният административен съд да се превърне в касационна инстанция на делата, разглеждани от административните съдилища. Това обаче поставя друг голям проблем, който следва да бъде разрешен, а именно неравномерното разпределение на делата в отделенията на съда. 

През 2014 г. и 2015 г. след изготвяне на справки за образуваните и свършени дела в отделенията на Първа колегия бяха представени на председателя на Върховния административен съд два доклада относно разпределението на материята, разглеждана от отделенията на съда. Във връзка с констатираната неравномерна натовареност на съдиите от отделенията бяха предприети и конкретни мерки, чрез които да се преодолее трайно възникналият проблем.  Делата по Закона за подпомагане на земеделските производители от трето отделение преминаха за разглеждане в четвърто отделение. Делата по Закона за митниците и Закона за акцизите и данъчните складове, разглеждани от първо и осмо отделение, преминаха във второ отделение. Беше предприета и временна мярка, а именно за срок от два месеца второ отделение да поеме изцяло постъпленията от данъчни и митнически дела, разглеждани от първо и осмо отделение. Целта на предприетите мерки е да се осигури насрочването на делата в по-разумни срокове, както и да осигури на съдиите възможност да изготвят съдебните си актове своевременно.

Извършените справки към 25.03.2015 г. за образуваните и свършени дела на петчленни и седемчленни състави в двете колегии на Върховния административен съд, както и за насрочените данъчни дела в първо и осмо отделение, още веднъж ясно очертаха тенденцията за нееднакво натоварване на съдиите във Върховния административен съд. Поради това е необходимо да се предприемат и още съответни мерки. Такива биха били увеличаване на съдийската бройка в данъчните отделения на Върховния административен съд или алтернативно още едно отделение от съда да поеме 10 процента от постъпващите данъчни дела, както и делата на петчленните състави на двете колегии да бъдат разпределяни на случаен принцип между всички съдии във Върховния административен съд.

Не може да не се отбележи тенденцията, свързана с оптимизиране работата на съдиите. При осъществяване на тяхната пряка дейност – правораздавателната, се наблюдава тенденция, свързана с все по-големия брой постановени съдебни актове в законовия срок. 

С оглед предстоящите промени в Закона за съдебната власт биха могли да се направят предложения не само за увеличаване задълженията на съдиите във върховните инстанции, които и без това са изключително отговорни, но и за възможност изпълнението на други задължения, възложени им от Висшия съдебен съвет или от председателя на съда, да бъдат съответно заплатени. Като пример за такива задължения е участието в Помощни атестационни  комисии.

Определено следва да се изрази специална благодарност към всички съдии в Първа колегия на Върховния административен съд за изключително добрата и срочно извършвана дейност през цялата година.

По отделения дейността на съдиите от Първа колегия на Върховния административен съд за 2014 г. е следната:



 ПЪРВО ОТДЕЛЕНИЕ

В първо  отделение на Върховния административен съд работят 9  съдии – Йордан Константинов, Фани Найденова, Здравка Шуменска, Светлозара Анчева, Маруся Димитрова, Милена Златкова,  Бисер Цветков,  Благовеста Липчева и Мадлен Петрова. Съгласно Заповед № 614 от 26.05.2014 г. на председателя на Върховния административен съд в отделението е разпределена  командированият съдия Милена Красимирова Славейкова-Рукова.

През отчетния период председател на отделението е съдия Йордан Константинов. 


И през 2014 г. отделението е разглеждало основно дела по Закона за данък добавена стойност, Закона за корпоративното подоходно облагане, Закона за митниците и  други нормативни актове, разпределени съгласно заповедите на председателя на ВАС. Отделението участва и в петчленни и седемчленни състави при разглеждане на касационни жалби и протести, както и молби за отмяна срещу решение на тричленни състави на Върховния административен съд. 


До м.септември на отчетния период съдиите работеха разпределени в три състава: 


1. Йордан Константинов, Милена Златкова и Благовеста Липчева;

2. Здравка Шуменска, Маруся Димитрова и Бисер Цветков; 


3. Фани Найденова, Светлозара Анчева и Искра Александрова, а след преместването й съдия Мадлен Петрова.


След разпределението на съдия Славейкова отделението работи също в три състава, разпределени както следва: 


Първи състав: Председател: Здравка Шуменска 




    Членове: Милена Златкова и Благовеста Липчева; 


Втори състав: Председател: Светлозара Анчева



     Членове: Маруся Димитрова и Мадлен Петрова; 


Трети състав: Председател: Фани Найденова  




     Членове: Бисер Петров и Милена Славейкова-Рукова.

Председателят на отделението Йордан Константинов влиза с негов доклад в различните състави. 

        Към 01.01.2014 г. в отделението има висящи 734 дела, а  през 2014 г. в отделението са образувани общо  1698 дела,  при висящи към 01.01.2013 г.   656 дела, и образувани през  2013 г. общо  1690 дела. 

        Броят на свършените дела през годината /без петчленни и смесени състави/ е, както следва: 1516 броя дела, от които в открито заседание са свършени 1091, а в закрито са свършени 425. Съдиите от отделението са разгледали и приключили 137 бр. дела на петчленни състави, 17 на седемчленни състави и 11 дела на смесени състави. 


Анализът на статистическите данни налага извода, че преобладаващата част от съдебните актове са написани в рамките на един месец – 1331 бр., което е с 68 бр. повече спрямо предходната година.  Малка част от съдебните актове са написани за  период от един до три месеца – 124 бр., или два пъти по-малко от предходната година. Изготвените в над  тримесечен срок са 61 броя, като с  такива дела е единствено съдия Здравка Шуменска – 53 бр. Анализът на свършените дела налага извода, че за разлика от предходната 2013 г. е увеличен броят на написаните дела в едномесечен срок, като в същото време е намалял наполовина броят на написаните дела в рамките на един до три месеца. Както и през предходната година обяснението за немалкия брой дела, написани извън законоустановения едномесечен срок, е сложността и обемът на разглежданите от отделението данъчни и митнически дела, необходимостта от познаване на европейското право, в това число и отправяне на преюдициални запитвания до Съда на Европейския съюз. Продължава да бъде актуално и разпределянето на отделението на частни жалби от материята на други отделения, което изисква повече време и усилия поради непознаване на материята и с цел избягване на противоречива практика по тези дела. 


Общият брой на свършени дела от отделението е 1680, като от тях 1515 бр. на тричленни състави, на петчленен състав 136 бр.;  15 бр. на седемчленни състави, 11 дела на смесени състави. 

Средният брой на свършените дела на съдия от отделението е 186 бр. /с уточнението, че в бройката влизат делата на председателя Йордан Константинов, който е с 30% натовареност, и тези на съдия Милена Славейкова-Рукова, която работи в отделението от месец юни 2014 г./. С най-много свършени дела са съдиите Светлозара Анчева и Бисер Цветков – с по 215, съдия Маруся Димитрова с 209 бр., съдиите Фани Найденова, Милена Златкова и Благовеста Липчева с по 206 бр. свършени дела.

Анализът на посочените по-горе числа води до извода, че през 2014 г. с много малко е намалял броят на свършените дела както глобално за цялото отделение, така и за отделните съдии. Съпоставено с гореизложеното относно сроковете на написването на делата, могат да бъдат направени изводи, че преобладаващата част от делата са написани в законоустановения едномесечен срок и  значително е намален броят на делата, написани в рамките на един до три месеца. Зад посочените  числа стои положен сериозен труд от страна на всички съдии от отделението, в това число работа в почивните и празничните дни, отделяне от времето за отпуск и това, което следва да бъде посветено на близките и семейството. 

Средният срок за насрочване на новопостъпилите дела в отделението се движи в рамките на 10  до 12 месеца, като в тази насока е налице увеличение спрямо предходните отчетни периоди. Този срок  се определя от издадената заповед на председателя на съда за насрочване в съдебно заседание по три дела на докладчик, а четвърто по изключение за оспорване на нормативни актове, или на други актове, при които има законово определени срокове за насрочване  в съдебно заседание. Посочените срокове предвид  вида на разглежданите дела не са  малки и това налага да бъдат предприети стъпки за намаляването им. По указания на ръководството е създадена  практика постъпилите молби за пренасрочване на дела първо да бъдат докладвани на съдията-докладчик за преценка по основателността им, а едва след това да се докладват  на председателя на отделението за администриране. По тези въпроси няма правна регламентация. Това, ведно с натовареността на съдебните състави и полаганото от всички старание за изготвяне на съдебните актове в срок, създава проблеми и  в  повечето случаи исканията за пренасрочване на делата се оставят без уважение. В един от малкото случаи на  уважаване на  подобна молба /и то трета поред, след две предходни оставяния без уважение на искането/ една от страните подаде жалба и обвини съда в преднамерени действия и тенденциозност, което не отговаря на обективната действителност. 

По наше скромно виждане като възможни пътища за разрешаване на проблема с късното насрочване на делата би могло да се помисли за следното: 

- увеличаване броя на съдиите в отделението и създаване на четвърти състав /като тази мярка реципрочно да се извърши и в другото данъчно отделение/; 

- промяна на правилата за касационно обжалване, като се въведе определен необжалваем минимум; 

- увеличаване размера на държавната такса като финансов инструмент срещу подаването на безсмислени и явно неоснователни жалби; 

- премахване на разглеждането на частни жалби от материята на други отделения; 

- извършване на преценка от страна на ръководството на съда за евентуална промяна на материята, разглеждана от данъчните отделения; 

- да бъде въведена нормативна възможност в определени случаи случайното разпределение на делата да бъде извършвано само между тези съдии, които имат по-малко дела. Понастоящем поради тази невъзможност на някои съдии делата се насрочват за м. март 2016 г., а други имат свободни дати за м. септември 2015 г. 

По наше виждане практиката данъчни дела да бъдат временно разпределяни на други отделения е неудачна, тъй като води както до затруднения на другите колеги, така и до противоречива практика. 


С оглед характера на материята, предмет на отделението, от процесуалноправна гледна точка разглеждането на делата не поражда някакви особени трудности. Съдебните заседания започват навреме и приключват в кратки срокове, за което спомага и много добрата подготовка на секретар-протоколистите, улеснена от съществуващата система за запис на съдебните заседания. Проблемите възникват впоследствие, при произнасянето и написването на делата. Както и през предходната година, това се обуславя от обстоятелствата, че немалка част от разглежданите дела имат голяма по обем и сложна фактическа обстановка,  други пораждат редица правни въпроси, по които няма формирана национална съдебна практика и се пораждат спорове при създаване на същата. По немалка част от данъчните и митническите дела възниква необходимостта от прилагане на европейското законодателство, като в някои от случаите се налага и отправяне на преюдициални запитвания до Съда на Европейския съюз. Изготвянето на подобно запитване налага сериозна подготовка и отделяне на време, в резултат на което се забавя написването на другите дела на съдията докладчик. До произнасянето на Европейския съд тези дела се спират, а след това се насрочват като допълнителни дела към графика на делата, което също води до нарушаване ритъма на работа. 

Независимо че е подложена на много критики, и през тази година за разпределението на делата по докладчици се използва програма, предоставена от Висшия съдебен съвет. Би могло да се помисли при въвеждането на нова програма за случайно разпределение на делата /за каквато идея се води обществен дебат/, същата да разпределя делата, като съобразява типа им  – по Закона за данък добавена стойност, по Закона за корпоративното подоходно облагане;  по Закона за митниците, по Закона за акцизите и данъчните складове, по обезпечение и спиране на изпълнението, по чл.122 от ДОПК, като по този начин ще може да бъде извършвано по-равномерно разпределение на материята по отделни докладчици. При една нова програма следва да се даде възможност да се преценяват и сложността, и обемът на делата, тъй като при типа правна материя, разглеждана от отделението, не са малко случаите, при които делата са с много голям брой приложения, а броят на касационните жалби е повече от една. 

За улесняване работата на съдиите би могло да се помисли и за създаване на единни правила за начин на определяне на докладчик, когато едно дело не може да бъде разгледано от определения на случаен принцип докладчик /поради командировка, болест, отпуск, отвод,  поради това, че е участвал в предходни разглеждания на делото и прочие/. Избраният сега принцип делото отново да бъде разпределено на случаен принцип не е най-удачен и  създава проблеми, като води до натоварване на други колеги, налага необходимост да се пускат молби за отпуск, за да се върне заседание от вече заместван колега и прочие. 

Остават актуални и проблемите, описани в предходния отчетен доклад за 2013 г., свързани с работата на правните помощници. По много причини същите не оказват необходимата помощ на съдиите, в това число да ги отменят в задълженията им за елементарни и рутинни действия. 

Като цяло през отчетната 2014 г. в отделението има добри колегиални отношения. Освен за произнасяне по дела по тричленни и петчленни състави, колегите в отделението често се събират  за обсъждане и решаване на спорни въпроси, възникнали в хода на дела. В повечето случаи се стига до решение, взето въз основа на становището на мнозинството. В тази насока би могло да се помисли за такива по-чести събирания и  с колегите от осмо отделение/неформални общувания и сега съществуват/, което по наше скромно виждане би довело в повечето случаи до избягване на противоречива съдебна практика между двете отделения. Би могло да се помисли и за някаква система на обмен на информация за образуваните и висящи еднотипни дела в двете отделения, тъй като при принципа на случайно разпределение на делата между двете отделения се стига до разделение на такива дела между двете отделения, които се насрочват в различни срокове и при произнасяне не се съобразява, че има висящи и други дела, поради което е необходимо да се чуе и мнението на другите докладчици. 

ТРЕТО ОТДЕЛЕНИЕ 

През изминалата 2014 г. трето отделение на Върховния административен съд за поредна година работи в условията на  изключително висока натовареност и ангажираност към правораздавателния процес. Кадровата обезпеченост на съдийския състав и динамичните промени в същия предопределиха и полагането на целенасочени усилия към сработването и синхронизирането както между звената в отделението, така и между членовете на колектива. Дейността на трето отделение като цяло бе насочена към създаването и отстояването на добър работен и колективен дух, който е безспорната основа за преодоляване на срещнатите през годината предизвикателства и трудности. 

Благодарение на усилията и професионалната отдаденост на личния състав на отделението през 2014 г. се постигна близо 80% успеваемост в съотношението между новообразуваните и свършените в отделението дела. 

През годината настъпиха и редица промени в съдийския състав на отделението. След дългогодишна практика като съдии във Върховния административен съд бяха освободени поради навършване на пенсионна възраст съдиите Николай Урумов и Пенка Гетова. Продължителен период от време, поради временна нетрудоспособност, през годината отсъства съдия Панайот Генков, чиято липса като председател на състав, опитност и професионален капацитет имаше важно значение за общия работен процес.

От началото на годината бе прекратено и командироването на съдия Петър Стоянов във ВАС, трето отделение. 

Към състава на отделението се присъединиха съдиите Емилия Георгиева и Пламен Петрунов, чието сработване с колектива на отделението и навлизане в работата бе изключително успешно. 

В края на 2014 г. към отделението се присъединиха и съдиите Милена Славейкова и Мадлен Петрова, чиято помощ бе от изключителна важност с оглед затрудненията по окомплектоване на съставите на отделението, които се появиха по повод временната нетрудоспособност на някои от титулярите на съставите.  

В отделението през 2014 г. са образувани общо 2145 нови дела, като от общо стоящите за разглеждане 3037 дела отделението успя да приключи 1753, от които в срок 1410 от тях, или близо 80% от свършените дела. Високата натовареност на съдиите в отделението бе обективна пречка, която предопредели известно увеличаване на висящите дела за годината, като същите са се увеличили от 892 към началото на годината на 1284 към края на 2014 г. Следва да бъде отчетено и обстоятелството, че в тази бройка влизат и множество дела, касаещи актове за отчуждаване на имоти за държавна нужда, чието производство бе спряно до приключването на Тълкувателно дело № 2/2014 г. на ОС на колегиите във ВАС. 

Трябва да се посочи също така, че върху бързината на съдопроизводството, респ. отлагането във времето на решаването на спора по същество, значително отражение оказва процесуалното поведение на страните. Може да се обобщи, че неокомплектоването на административните преписки от страна на административните органи и „забавянето” на страните при отправянето на доказателствените искания към съда са двете основни причини, водещи до отлагане на първоинстанционните дела, разглеждани от отделението.

Видно от приложената към доклада служебно изготвена статистика, през 2014 г. на съдиите в отделението са разпределени между 180 и 200 новообразувани дела, а свършените такива, за съдиите с пълна натовареност в системата за случаен избор, е около 165 дела за 2014 г. 

Забавянето при решаването на делата от съставите на отделението в срок от 1 до 3 месеца е под 25% спрямо решените 1753 дела, като преобладаващата част от забавените дела се преодолява непосредствено след изтичането на срока по чл. 172 от АПК. Следва също така да се отбележи, че забавянето е основно по първоинстанционните спорове, разглеждани от съставите към отделението, които се характеризират с изключителната си разнородност по предмет на засегнатите правоотношения, сложен фактически състав и обем на доказателствената съвкупност.

Производствата, свързани с оспорвания на отчуждителните решения на Министерския съвет на Република България, заеха най-голям дял от общия брой на новообразуваните дела през 2014 г. Само по Решение № 811/21.12.2013 г., касаещо изграждането на Северната скоростна тангента, към настоящия момент бяха образувани близо 400 дела. 

През 2014 г. бе поставен за разрешаване и въпросът за законосъобразността на: 

· Решения № 815/21.12.2013 г. за отчуждаване на имоти и части от имоти – частна собственост, за държавнa нуждa за изграждане на обект "Път ІІ-18 "Софийски околовръстен път" от км 59+400 до км 61+629.18 и от км 0+000 до км 0+780" на територията на област София;

· Решение № 813 на МС от 21.12.2013 г. за отчуждаване на имоти и части от имоти – частна собственост, за държавнa нуждa за изграждане на обект "Автомагистрала "Марица" Оризово – Капитан Андреево, участък "Любимец – Капитан Андреево" от км 89+100 до км 108+260, подучастък Път ІІ-80 (Е-85) Свиленград – Пъстрогор, от км 0+000 до км 3+490 и пътен възел "Свиленград" при км 99+280" в землището на гр. Свиленград, област Хасково. 

Делата, касаещи актовете за отчуждаване, изискват задълбочена предварителна подготовка и допълнително внимание. Спецификата на всяко отчуждително производство, подведена към спецификата на всеки отделен отчуждаван имот и наличието на принципно крайно спорно отношение на страните спрямо фактите, определящи качествата на отчуждавания, респ. оценяван имот, предопределят неизбежно необходим значителен ресурс от време, който всеки докладчик/състав следва да отдели при подготовката и решаването на делата.

След преминаване на Закона за подпомагане на земеделските производители към материята на трето отделение делата по този закон заеха значителен дял от постъпленията. Основното натоварване произтича от оспорванията на актовете на министъра на земеделието и храните по определяне на допустимия специализиран слой "Площи в добро земеделско състояние" и решенията на административните съдилища по повод актовете на Държавен фонд „Земеделие” – Разплащателна агенция.  

Запазва се миналогодишната тенденция исковите производства да заемат все по-важен дял от натовареността на отделението, за сметка на касационните спорове по ЗУБ, чийто брой има ясна насока към намаление. Производствата по ЗОДОВ се отличават като дела с дела с висока правна и фактическа сложност, засягащи практически всяка една от областите на материалното административно право. Особено внимание изискват онези дела, по които искът за обезвреда е съединен от оспорване на актове, чийто контрол за законосъобразност иначе не е обхванат от материалната компетентност на отделението – например вреди от актове, уредени в Закона за здравето, Закона за устройство на територията, Закона за кадастъра и имотния регистър, Закона за защита от дискриминация, Закона за собствеността и ползването на земеделските земи и др. 

Ръководното решение за преразпределение на частните жалби на отделението към отделенията от Първа колегия продължава да има своя благоприятен ефект за общата натовареност на ІІІ отд., предпазвайки съставите му от свръхнатовареност. 

Натовареността на отделението за поредна година остава най-високата в съда на база брой новообразувани дела (2145) и общо стоящи за разглеждане (3037), което го поставя преди другите две най-натоварени отделения VІІ и ІV. 

През 2014 г. съдиите Ваня Пунева и Таня Куцарова участваха като лектори в редица семинари, чийто предмет бе свързан с правоприлагането на ЗОДОВ, ЗДС, ЗОС и ЗМСМА. 

Съдиите Таня Куцарова, Галина Христова, Албена Радославова и Емилия Георгиева участваха в работна среща между представители на Министерството на правосъдието, Съвета на Европа и Комитета за превенция на изтезанията, касаеща такъв значителен обществен проблем, какъвто са условията в затворите. Съдия Таня Куцарова изнесе подробен доклад относно съдебната практика на ВАС и в частност на трето отделение по отношение битовите условия в затворите и делата по ЗОДОВ, свързани с този проблем.

Съдия Таня Куцарова участва като лектор в семинар, организиран съвместно от Националния институт по правосъдие и Международната асоциация на административните съдии, по въпросите на бежанците и прилагането на актовете на ЕС в областта на убежището и бежанците.

През годината бяха проведени множество работни срещи на съдийския състав на отделението, които допринесоха за намирането на общи решения по редица спорни въпроси. Същевременно съдиите Таня Куцарова, Галина Христова и Ваня Пунева бяха натоварени допълнително по повод уеднаквяването на съществуваща противоречива съдебна практика по въпроси, свързани с приложението на ЗОДОВ, ЗДС и ЗПЗП. Същите бяха впоследствие определени и за докладчици по образуваните: съвместно т.д. № 2/2014 г. на ВКС и ВАС (съдокладчик Т. Куцарова), т.д. № 6/2014 г. на ВАС (докладчик Г. Христова) и т.д. № 1/2015 г. на ВАС (докладчик Ваня Пунева).
Следва да се отбележи, че успешната работа на съдиите в отделението бе ефективно подпомагана от съдебните помощници, разпределени към отделението, чрез изготвените от тях проекти на съдебни актове и доклади по поставени за разрешаването им въпроси. Също така следва да се отчете усърдната и професионално извършена работа от страна на секретарите и деловодителите от отделението, чиято дейност е основа за безпроблемното движение и решаване на делата. 

Може да се обобщи, че за поредна година основен проблем за решаване пред отделението е справянето с високата натовареност и същевременно решаването на делата в разумен срок. Може да се предположи, че при запазване на материалната компетентност на отделението и като се отчете, че в близко бъдеще се очаква запазване темпа на постъпления в съда на дела по ЗДС (отчуждителни производства) и ЗПЗП (уведомителни писма и АУПДВ), както и постепенното, но сигурно увеличаване на касационните производства по ЗОДОВ (трайна тенденция, свързана с повишената правна култура и знания на адресатите на административни актове), то може да се приеме, че са налице предпоставки за бъдещо съществено увеличение на натовареността на съдебните състави в отделението. 

ЧЕТВЪРТО ОТДЕЛЕНИЕ
Отчетната 2014 година за магистратите и съдебните служители от отделението бе повече от натоварена. Ежедневните дейности бяха насочени към подобряване работата, непрекъснат анализ и контрол на съдебната практика и спазване на сроковете.
Следва да се отбележат усилията на съдиите от отделението по отношение на срочното разглеждане и приключване на административните дела въпреки ускорените срокове за разглеждането им. Спазвани са създадените правила за сформирането на тричленните, петчленните и седемчленните състави и правилата за заместване на отсъстващи съдии. Спазва се подобрената практика разпечатка от протокола за случаен избор на докладчик и разпореждания за определяне на съставите в петчленен и седемчленен състав, както на откритите, така и на закритите заседания, да се прилага по всяко дело.
В рамките на проект „Повишаване компетентността на съдии, съдебни помощници и съдебни служители от ВАС и административните съдилища“ всеки един съдия и съдебен помощник са преминали през специализирани обучения по конкретна материя от административното право, както и с оглед запознаването в детайли със спецификите на дейността и практиката на Съда на Европейския съюз.
Следва да се посочи, че въпреки натовареността на всички съдии от отделението, при нужда, работата на отсъстващ поради неработоспособност, командироване или друга причина съдия е поемана срочно от колегите. Неоспорим факт, който сам по себе си красноречиво говори за изключителната отговорност и професионализъм на съдиите.
В четвърто отделение и през тази година най-голям е броят на споровете по Закона за обществените поръчки, според който са предвидени кратки срокове при разглеждането на делата - едномесечен срок от постъпването им в съда до тяхното приключване, а по отношение на частните производства срокът е седемдневен. Към бързите производства в четвърто отделение следва да се отбележат и делата по Изборния кодекс, съгласно който са предвидени 3-дневни срокове за разглеждане при оспорване на решения на Централната избирателна комисия и 14-дневен срок за касационното производство. Значителен брой от делата в отделението през 2014 г. са били образувани по Закона за енергетиката, следвани от делата по ЗСПЗЗ и правилника за прилагането му, където се наблюдава тенденция към намаляване във връзка с промяната на подсъдността, въведена със ЗИД на АПК. Следват делата по Закона за защита на конкуренцията, делата, свързани с търговете, и делата по Закона за концесиите.
През 2014 г. четвърто отделение на Върховния административен съд е работило в състав от 13 съдии, разпределени в 4 съдебни състава. През отчетния период председател е била Мариника Чернева. Работата на отделението е организирана в четири постоянни състава, в които работят съдиите Нина Докторова, Аделина Ковачева, Галина Матейска, Диана Гърбатова, Татяна Хинова, Марио Димитров, Добринка Андреева, Кремена Хараланова, Тодор Петков, Бисерка Цанева и Красимир Кънчев. Командирован за работа в отделението е съдията Светослав Славов. През отчетния период не са направени кадрови промени в отделението и промени в съдебните състави. Към отделението работят петима съдебни помощници - Цветанка Паунова, Мария Данкова /отпуск по майчинство/, Мартин Зарков, Росен Лумбарски, Асен Мингов и Ани Методиева. Отделението през 2014 г. е работило с четирима съдебни секретари и петима съдебни деловодители, разпределени по състави.
Към 31.12.2013 г. в отделението е имало 563 бр. висящи дела, а към 31.12.2014 г. броят на висящите дела е 645. От справката за дейността на ВАС през 2014 г. е видно, че през отчетната година новообразувани в отделението са 2027 дела, общо за разглеждане е имало 2590 дела, от които свършените дела са 1945. От тях в открито заседание са разгледани 1145 дела, а в закрито 800 дела. По брой на новопостъпили и свършени дела през 2014 г. четвърто отделение се нарежда на второ място във Върховния административен съд след второ отделение.
Следва да се има предвид, че отделението разглежда предимно първоинстанционни дела, като за повечето от тях /ЗОП и ИК/ са регламентирани изключително кратки срокове за разглеждане.
За 2014 г. съдиите от IV отд. на ВАС са свършили общо 672 дела на петчленен състав и 72 дела на седемчленен състав. Образувани са 11 дела по жалби срещу подзаконови нормативни актове, едно класифицирано дело на 3-чл. състав, 15 административнонаказателни преписки и дела на смесени състави между Върховния касационен и Върховния административен съд.
От горните данни и справката за предишните години може да се направи извод, че е налице тенденция за увеличение броя на постъпилите, разгледаните и свършените през последните години дела. Годишната натовареност по брой свършени дела на съдия от отделението през годината възлиза на около 153 дела.
През отчетния период съдиите от четвърто отделение са изготвили съдебните си актове в срок до един месец - 1889 бр., 53 бр. са били изготвени до 3 месеца и само 3 акта са извън тримесечния срок.
Свършените дела по съдии от четвърто отделение на ВАС могат да се видят от справката за дейността на ВАС. Видно е, че най-голям е броят на делата, решени от Галина Матейска -178 бр., Бисерка Цанева и Светослав Славов - по 173 бр., Аделина Ковачева -171 бр., Марио Димитров и Тодор Петков - с по 168 бр., Татяна Хинова - 166 бр., Нина Докторова - 164 бр., Добринка Андреева - 161 бр., Красимир Кънчев - 159 дела, Кремена Хараланова - 158 бр., Диана Гърбатова - 155 бр. и Мариника Чернева със 103 бр.
През 2014 година в отделението са разглеждани основно дела по Закона за обществените поръчки, Закона за защита на конкуренцията, Закона за енергетиката, Закона за подпомагане на земеделските производители, Закона за концесиите, дела с материя реституция, търгове, дела за земеделски земи и планове за новообразувани имоти по ЗСПЗЗ и правилника за неговото приложение, дела по Изборния кодекс и др.
През 2014 г. основно и водещо място в работата на отделението заемат делата по Закона за обществените поръчки - 523 бр. Тези дела се характеризират с много голяма фактическа и правна сложност. Същевременно, съобразно специалните разпоредби на ЗОП срокът за разглеждане на тези дела пред ВАС е едномесечен. Следва да се отбележи, че в голямата си част процедурите, предмет на тези дела, са свързани с европейско финансиране по различни оперативни програми, с крайни срокове за усвояване на средствата, налагащи бързо и срочно приключване на делата. Поради големия икономически и обществен интерес и с оглед бързината на тези производства същите са насрочвани и разглеждани незабавно, като по-голямата част са приключвани в регламентирания срок, независимо от запълнения график на съдиите от отделението.
Значителен дял от делата в отделението са образувани по Закона за енергетиката - 245 бр., това са дела от фактическа и правна сложност, с голяма обществена значимост.
На следващо място в работата на отделението през 2014 г. заемат делата по Изборния кодекс. Изборните дела като цяло са свързани с голям обществен интерес. Специфичното за този вид производства са и изключително кратките срокове за разглеждане и приключване на делата - 3-дневни и 14-дневни срокове за провеждане на касационно производство. Това посочва голямото напрежение, с което се работи по тези дела както от съдиите в отделението, така и от съдебните служители. Но въпреки това не са констатирани забавяния при разглеждането на тези производства, което говори за добър синхрон в работата на съдебната администрация и експедитивност и висок професионализъм от страна на съдиите въпреки натоварения им график. Броят на тези дела е значителен -146 бр.
На следващо място като обем и брой следват делата по Закона за защита на конкуренцията, търговете, делата за концесии.
Следва да се подчертае сравнително малкият брой отложени дела в отделението. Основната причина за отложените дела, когато има такива, е нередовната процедура по призоваването, както и с оглед предимно първоинстанционните съдебни производства за събиране на доказателства, назначаване на експертизи и т.н. В касационното производство отлагането на делата е много рядко явление. До голяма степен това се дължи на добрата предварителна подготовка по делата от страна на съдиите докладчици и на председателите на съдебните състави преди съдебното заседание.
Стремежът е срокът за приключване на едно първоинстанционно дело в отделението средно да е 3 до 5 месеца от образуването му, а делата, които съдът разглежда като касационна инстанция - около до 2 месеца, считано от датата на образуването им. Макар с оглед увеличение броя на делата, както и кратките срокове, определени от законодателя по ЗОП и ИК, се забелязва тенденция за насрочването на част от делата в по-дълги срокове, което съответно оказва значение и за крайните срокове за приключване на съдебните производства.
Характерно за работата в отделението е, че наред с голямото постъпление дела по-голямата част от тях са първоинстанционни, с голям обществен интерес, бързи - с оглед спецификата на производствата, с характерна фактическа и правна сложност. Отделно от това трябва да се обърне внимание на изключително сложната материя, разпределена в отделението, а именно делата по ЗЗК, ЗЕ, ЗОП, както и големия обем нормативни актове, с които борави отделението, което налага по-дълго време за проучване на делото, произнасяне и изготвяне на съдебния акт. Съдиите работят под голямо напрежение, притиснати от срокове и голям обем работа. Благодарение на техния професионализъм и експедитивност по-голямата част от делата са разгледани и приключили в предвидените срокове.
Следва да се обърне внимание на дейността на съдебните помощници в отделението. На същите им е възлагано изготвянето на голямо количество проекти на съдебни актове (решения и определения) по делата, предмет на разглеждане в отделението.
За да бъдат постановени правилни, обосновани съдебни актове в законоустановените срокове, съдиите от четвърто отделение са изградили помежду си взаимоотношения на коректност и колегиалност. Принципните въпроси и становища, произтичащи от тълкувания на норми на вътрешното ни право и на общностното право, се обсъждат на съвместни срещи с всички съдии от отделението, като целта е уеднаквяване на съдебната практика.
Съществен принос за положителните резултати на отделението има дейността на секретар-протоколистите, куриерите и правните помощници, разпределени в четвърто отделение.
Деловодната работа в отделението се осъществява от пет деловодители и четирима секретар-протоколисти, които също са разпределени към всеки от съдебните състави. В резултат на оптималното разпределение на работата по образуването и обработването на делата, сканирането на документите, воденето на съдебната кореспонденция и др., е постигната максимална бързина и прецизност.
Съдебните служители спазват добри служебни отношения със съдиите от отделението и помежду си. При необходимост от заместване на отсъстващ служител или извънредно дежурство работата се поема при условия на взаимозаменяемост от определен служител, без да възниква проблем или несъгласие.
Въпреки големия обем и спецификата на работа служителите се отнасят с нужното внимание към гражданите, изискващи справки по телефона и на место. Срещу отделението не са постъпвали писмени или устни оплаквания и жалби от действия на съдебен секретар или деловодител, разпределен за работа в отделението.
Резултатите от правораздавателната дейност на четвърто отделение при ВАС показват, че през отчетната 2014 година съдиите и служителите са проявили висок професионализъм, което определя и отличното справяне със служебните задължения, културата и доброто поведение на работното място. Съдиите и служителите от четвърто отделение при ВАС влагат много усилия и желание за издигане престижа на съда и подобаваща оценка за работата на българския съдия.
На следващо място в работата на отделението през 2014 г. заемат делата по Изборния кодекс. Изборните дела като цяло са свързани с голям обществен интерес. Специфичното за този вид производства са и изключително кратките срокове за разглеждане и приключване на делата - от 24 часа по регистрациите, 3-дневни за съставите на общинските избирателни комисии до 14-дневни срокове за провеждане на касационно производство. Това сочи за голямото напрежение, с което се работи по тези дела както от съдиите в отделението, така и от съдебните служители. Но въпреки това не са констатирани забавяния при разглеждането на тези производства, което говори за добър синхрон в работата на съдебната администрация и експедитивност и висок професионализъм от страна на съдиите въпреки натоварения им график. 

                ОСМО ОТДЕЛЕНИЕ

Персоналният състав на осмо отделение се състои към настоящия момент от девет съдии, както следва: Мирослав Мирчев, Теодора Николова, Емилия Миткова, Мира Райчева, Свилена Проданова, Димитър Първанов, Василка Шаламанова, Весела Павлова и Аглика Адамова.

В осмо отделение към момента на изготвяне на отчета са командировани съдия Василка Шаламанова от Административен съд - Благоевград, съдия Весела Павлова и съдия Аглика Адамова, двете от Административен съд София- град. През отчетната 2014 г. в осмо отделение са били командировани още съдия Калин Куманов от Административен съд - Пловдив, съдия Румяна Лилова от АССГ, като в отделението е работила като председател на състав и съдия Донка Чакърова.

Съгласно заповед на председателя на Върховния административен съд в осмо отделение са разглеждани през 2014 г. преобладаващо дела за разрешаване на правни спорове по Закона за данък върху добавената стойност, Закона за корпоративното подоходно облагане, Закона за митниците, Закона за акцизите и данъчните складове, Закона за данък върху доходите на физическите лица, Закона за кредитните институции, а така също спорове по други нормативни актове, посочени в заповедта. Съдиите от осмо отделение са разглеждали като първа инстанция оспорвания на нормативни актове, участвали са в петчленни и в седемчленни състави, действащи в качеството на касационна инстанция или в отменителни производства, както и в смесени съдебни състави заедно със съдии от Върховния касационен съд.

На основание разпореждания на председателя на осмо отделение и заповед на председателя на ВАС в осмо отделение понастоящем са формирани следните съдебни състави:

Мирослав Мирчев, Свилена Проданова, Василка Шаламанова;

Емилия Миткова, Мира Райчева, Весела Павлова;

Теодора Николова, Димитър Първанов, Аглика Адамова.

В съдебните заседания е участвал зам.-председателят на ВАС, I колегия - съдия Румяна Монова, която е бил докладчик по разпределени на нея дела и е председателствала съдебни състави, разглеждащи оспорени нормативни актове.

Висящите дела в осмо отделение към 31.12.2013 г. са общо 819, а висящите дела към 31.12.2014 г. са 1002. През 2014 година в осмо отделение са образувани общо 1833 дела, от които: 1680 дела на тричленни състави; 123 дела на петчленни състави; 22 дела на седемчленни състави; 1 класифицирано дело на 5-чл. състав, 1 АНП, 6 дела на смесени състави.

През 2014 година са свършени общо 1660 дела, от които: 1497 дела на тричленни състави; 129 дела на петчленни състави; 23 дела на седемчленни състави; 1 класифицирано дело на петчленен състав; една АНП; 9 дела на смесени състави.

При съпоставка на отчетените данни за дейността на осмо отделение през 2014 г. е видно, че броят на образуваните и на свършените дела е голям.

През отчетния период 85 дела са с ненаписани съдебни актове от 1 до 3 месеца, а 5 дела са с ненаписани съдебни актове над 3 месеца. Очевидно е, че едномесечният срок за постановяване на съдебни актове не е оптимален, това се вижда след анализ на сложните от фактическа и правна страна данъчни, митнически дела, споровете по ЗКИ. Тяхната обемност и необходимостта от пряко прилагане на общностното право предполагат друг разумен срок за произнасяне от страна на съдебния състав. В осмо отделение през 2014 г. са разглеждани дела със значим обществен интерес, включително касаещи дейността на КТБ.

Върху срочността на постановените съдебни актове през отчетната година негативно влияние са продължили до оказват текучеството на съдии в отделението, нежеланието на съдии с опит във Върховния съд да разглеждат данъчни дела и формирането на съдебни състави по необходимост чрез командироване на съдии.

На съдиите от осмо отделение са разпределяни и частни жалби, имащи за предмет правна материя от нормативни актове, които са извън областта на данъчното и митническото законодателство. В закрити заседания са свършени 415 дела, а в открити заседания - 1083 дела. Съдиите от осмо отделение са заседавали като касационна инстанция по дела, свързани с правни спорове по конкурентно право, ДКЕВР, ОВОС, концесии, реституции и други подобни. По делата са формулирани искания за отправяне на преюдициални запитвания, за спиране изпълнението на ревизионните актове или продължаване на банковите гаранции.

Натовареността на съдиите от осмо отделение, преценена на плоскостта на общо свършените дела през 2014 г., е както следва: Румяна Монова - 31 дела в осмо отделение, като зам.- председателят на I колегия е постановил съдебни актове по дела и в други отделения на ВАС; Мирослав Мирчев - 128 дела; Теодора Николова - 184 дела; Донка Чакърова - 72 дела; Емилия Миткова - 202 дела в осмо отделение и 3 дела в четвърто отделение; Мира Райчева - 189 дела; Свилена Проданова - 197 дела; Димитър Първанов - 187 дела в осмо отделение и 1 дело в четвърто отделение; Калин Куманов - 37 дела, Василка Шаламанова -197 дела; Весела Павлова -147 дела; Румяна Лилова - 89 дела.

От висящите към 31.12.2014 г. дела 981 броя са насрочени и 21 дела не са били насрочени. Образуваните и ненасрочени дела са поради невнасяне на държавни такси, липсата на пълномощни, непосочване на основанията за оспорване на акта, нередовност на една жалба, когато са били подадени жалби от няколко страни и прекратяване на производството по нередовната жалба. В допълнение следва да се има предвид извънредната ангажираност на председателя на осмо отделение, който е замествал като докладчик по дела отсъстващи съдии и е председателствал съдебни състави.

Срочното и качествено постановяване на съдебни актове предполага взаимно уважение и колегиалност между съдиите от осмо отделение. Съдиите са обсъждали възникналите принципни правни въпроси, решенията на СЕС по преюдициални запитвания, необходимостта от уеднаквяване на съдебната практика по идентични дела.

За постигнатите резултати са спомогнали действията на служителите, секретар-протоколистите, куриера на отделението. Затруднение в работата на съдиите е създала липсата на съдебни помощници, особено продължителната липса на помощник в състава на съдиите М. Мирчев, Св. Проданова и В. Шаламанова.

През отчетната 2014 г. е спазван графикът за насрочените съдебни заседания, те не са безпричинно отлагани. При необходимост са издавани веднага разпореждания от председателя на отделението за заместване на отсъстващите съдии.

Наложителна е промяна в размера на събираните държавни такси, които да са съобразени с размера на защитавания интерес. Ограничаване подсъдността на дела с определен материален интерес до по-долно ниво би ограничило натовареността на ВАС. Считам, че този подход ще разтовари върховната съдебна инстанция от разглеждането на несъответни на нейното предназначение и степен дела.

                    ВТОРА КОЛЕГИЯ 

През изминалата 2014 г. дейността на Втора колегия на Върховния административен съд се ръководи от председателя на колегията и заместник-председател на Върховния административен съд съдия Боян Магдалинчев. 

През отчетния период във Втора колегия на Върховния административен съд са работили общо 41 съдии, разпределени в четири специализирани отделения – второ, пето, шесто и седмо. 

Със Заповед № 517/2014 г. на председателя на ВАС, считано от 05.07.2014 г., съдия Донка Чакърова е преместена в състава на Втора колегия, дотогава съдия в осмо отделение на Първа колегия. В колегията през изминалата година са  командировани  Калина Арнаудова, съдия от Административен съд София-град и Росен Василев, съдия в Окръжен съд Благоевград, разпределени съответно в състави на седмо и шесто отделение. 

В края на отчетния период бе издигната кандидатурата на съдия Лозан Панов от седмо отделение на Върховния административен съд за председател на Върховния касационен съд. Неговият административен опит, лични и професионални качества бяха високо оценени от членовете на Висшия съдебен съвет   и в  началото на настоящата година с Указ на Президента на Република България бе назначен за председател на Върховния касационен съд.

Със заповед на председателя на Върховния административен съд, при спазване принципа за равномерност в натовареността на съдиите от Върховния административен съд, и на изискването за разумни процесуални срокове при насрочване и разглеждане на делата, от седмо в пето отделение са преразпределени споровете по Закона за защита от дискриминация и Закона за достъп до обществена информация. Промяната бе продиктувана от високия брой постъпления в седмо отделение, съответно високия брой подлежащи на разглеждане дела в това отделение.

В края на отчетния период - към 31.12.2014 г., броят на висящите дела във Втора колегия на Върховния административен съд, в това число делата на второ, пето, шесто и седмо отделение, на петчленен и седемчленен състав на Втора колегия, на класифицираните дела и смесените 5-членни състави на Върховния касационен и Върховния административен съд, е възлизал общо на 1676 дела. От тях насрочени за съдебно заседание са 1603 бр., като ненасрочените са  останали 48 бр., т.е. едва 3% от общия им брой.  Към 31 декември на предходната 2013 година броят висящи дела е бил 1459 дела. Въпреки че през отчетната 2014 година е налице увеличение на висящите дела с 217 бр., данните показват, че това увеличение не е  резултат от забавено правораздаване, а е пряко свързано с необходимостта от законосъобразното процесуално развитие на производствата, необходимостта от попълване делата с доказателства и създаване предпоставки за надлежно упражняване на правото на достъп до съд на страните в максимална степен. 

Новообразуваните дела в колегията през 2014 година възлизат на 7798 броя, при 9079 дела през 2013 г., или  с 1281 дела по-малко в сравнение с предходния отчетен период, каквато всъщност тенденция се наблюдава в административното правораздаване за 2014 г. 

Високият брой новообразувани през 2013 г. дела - с 1512 бр. повече от 2012 г., даде пряко отражение и върху натовареността на съдиите през 2014 г., когато практически са приключили една голяма част от образуваните през 2013 г. дела. Всъщност това е причината и към края на този отчетен период броят висящи дела да е по-висок в сравнение с предходния.  В тази връзка, както споровете по оценката на щетите от земетресението край Перник, така и тези за законосъобразност на  специфичните актове на национални регулаторни органи, засягащи огромен и неопределен кръг правни субекти с право на жалба, бяха решени именно през 2014 г., което напълно логично дава отражение и върху по-високия брой висящи дела в края на предходния отчетен период.

През 2014 г. в колегията са разгледани общо 9474 бр., докато през 2013 г. техният брой е бил  10 494 дела, т.е. с 1020 дела по-малко. От общо разгледаните в колегията през 2014 г. 9474 бр. дела, свършени със съдебен акт, са 7823 бр. Сравнението показва, че през 2013 г. са разгледани 10 494 дела, от които свършени със съдебен акт са 8818 дела. Процентно съотношение между разгледани и свършили дела показва сходство с демонстрираната през предходния отчетен период ефективност.

От всички свършени през 2014 г. 7823 бр. дела в открито заседание са приключили 4640, а в закрито – 3183 бр. дела.  От свършените през 2013 г. 8818 бр. дела в открито заседание са приключили 4853, а в закрито 3965 бр., т.е. и по този показател е налице аналогично процентно съответствие в съотношението между делата, свършени в открито и закрито заседание.

От свършените през 2014 г. 7823 бр. дела по 6836 дела съдебните актове са постановени в срок до един месец, което възлиза на почти 87,5% от общия брой свършени дела и показва запазване съотношението с предходната 2013 г., където делата с постановени в едномесечен срок съдебни актове представляват  88,76% от общия брой свършени дела.


В срок от един до три месеца са постановени съдебните актове по 811 бр. дела, което прави 10.4% от общия брой свършени дела, показател, напълно съпоставим с  9%  съотношение с предходния отчетен период.

В срок над три месеца са изготвени съдебните актове по 176 бр. дела, респективно 2,1%  от общия брой свършени дела, което съотношение е напълно идентично с предходния отчетен период.  Средната годишна натовареност на съдия от колегията през 2014 г., при средна численост на същата през годината от 41 съдии, възлиза на 190 бр. дела.

Дотук изложеното показва запазване на тенденцията и съотношението за изготвяне на съдебни актове в срока, съпоставен с този от предходния отчетен период. Изводът е, че е налице трайна ефикасност и стабилитет в  правораздавателната дейност на ВАС, което се дължи както на организацията на правораздавателния процес, така и на високата лична мотивираност и професионализъм на магистратите в колегията. 

На следващо място - процентът изготвени в едномесечен срок дела - 87,5%  от общия брой приключили дела, показва изключително висок показател в подкрепа на гореизложеното. Успоредно с това, макар в колегията да съществува определено забавяне на съдебните актове в срок между един и три месеца, то този процент представлява 10.4% от всички свършени дела, поради което на фона на високата индивидуална натовареност също следва да бъде приет за добър показател в организацията на дейността на колегията. Забавените над 3 месеца дела представляват 2% от общия брой решени в колегията дела.

Цялостният поглед върху дейността на съдиите в колегията не може да бъде обоснован, без да се държи сметка за същността на решените дела, спецификите в производствата и характера на правораздавателната дейност. Ето защо не може да бъде подминат фактът, че една значителна част от делата във Втора колегия на ВАС, свързани с оспорване актовете на различни и специфични секторни регулаторни органи, се съпътстват с искане за спиране предварителното изпълнение на оспорвания акт. Това налага произнасяне по искането в кратък срок, а често проверката за наличие на основание за спиране предварително изпълнение е съпроводена с голяма фактическа, а в много случаи и правна сложност. Сложност, свързана както с оглед индивидуалните специфики на съответното дело, така и с оглед съответната секторно-регулаторна материя. Като пример могат да се посочат актовете на Комисията за финансов надзор, БНБ, особено интензивно – органите в системата на МВР във връзка с мерките по отношение на чужденците, влезли или намиращи се в незаконен престой на територията на Република България, актове на КРС, и други. По този род искания съдебният състав се произнася с акт, който не се отчита в статистически данни, но отнема изключително много време и усилия, и в немалък брой случаи като обем и правна проблематика надвишава или се доближава до този, постановен по съществото на правния спор. 

По аналогичен начин, макар и не толкова често, в производствата се поставя и въпросът, налагащ произнасяне на съдебните състави по искания за спиране на производството и сезиране на Съда на Европейския съюз за постановяване на преюдициални заключения. Основателността на които искания впрочем се преценява в контекста на цялата юриспруденция на СЕС в материята, което налага изключително задълбочен и всеобхватен анализ. 

Извън факта, че статистическите данни за натовареността не отчитат процесните обстоятелства, към тази част на доклада следва да се добавят и съдебните заседания, в които съдиите от Втора колегия участват поне веднъж седмично. 

Всичко изложено дотук разкрива ефективността в работата  на съдиите от Втора колегия на ВАС, които въпреки високата натовареност и интензитет демонстрират висок професионализъм и се справят със задълженията си качествено и своевременно.

По отделения дейността на съдиите от Втора колегия на Върховния административен съд за 2014 г. е следната:

ВТОРО ОТДЕЛЕНИЕ 

През отчетния период в отделението са работили 12 съдии, от които Георги Чолаков, Надежда Джелепова, Светлана Йонкова, Ангел Калинов, Галя Костова, Таня Радкова, Галина Солакова, Джузепе Роджери, Севдалина Червенкова, Любомира Мотова и Емилия Кабурова през цялата година. До м. април 2014 година включително в отделението е работила и съдия Славка Найденова, която, считано от 1 май 2014 г., е пенсионирана. След пенсионирането й като редовен член на отделението е включена съдия Анелия Ананиева. Поради продължително отсъствие на Джузепе Роджери, със заповед на председателя на ВАС за срок от три месеца (от 1 април 2014 г. до 30 юни 2014 г. включително) на негово място бе командирована  Мирослава Керимова – съдия в Административен съд София-град.


През изминалата година отделението е разглеждало дела по Закона за устройство на територията, Закона за териториално и селищно устройство (отм.), Закона за кадастъра и имотния регистър, Закона за посевния и посадъчния материал, Закона за камарата на архитектите и инженерите в инвестиционното проектиране, както и по издадените въз основа на тези закони наредби.



Към 31 декември 2013 година в отделението е имало висящи 423 бр. дела, от които 410 бр. насрочени дела; 1 дело без движение, 7 бр. спрени дела и 5 ненасрочени дела. Образуваните дела през годината са 1785, или общо делата за разглеждане през 2014 г. са 2208 бр. Налице е намаление в броя на разгледаните и приключили през годината дела (за сравнение разгледаните през 2013 г. дела са били общо 2510). Това намаление се дължи на изменението на Закона за устройство на територията, предвиждащо необжалваемост на голяма част от постановените първоинстанционни решения. 

През 2014 г. съдиите в отделението са свършили общо 2035 дела, а 141 дела са останали висящи в края на отчетния период. 

При анализ на посочените данни се налага изводът, че и през изминалата година, въпреки констатираното незначително намаление на постъплението, съдиите в отделението са работили при голяма натовареност. Средният брой на свършените дела на съдия от отделението е 198 дела (включително делата, разгледани от петчленен и седемчленен състав), който е един от най-високия среден брой свършени дела в съда. С най-много свършени дела са съдиите Любомира Мотова – 226 дела; Емилия Кабурова – 220 дела; Светлана Йонкова – 215 дела; Ангел Калинов – 213 дела; Галя Костова  – 213 дела и Галина Солакова – 213 дела, които се нареждат и сред първите места на съдиите с най-голям брой свършени дела общо във Върховния административен съд. Изложените по-горе цифри недвусмислено говорят за много големия обем работа, който е бил свършен от отделението през изминалата година и изготвените в срок съдебни актове. 

Съдиите във второ отделение работят разделени на четири постоянни състава. Към всеки съдебен състав, както и към председателя на отделението има разпределен съдебен помощник, подпомагащ работата. Следва да се отбележи добрата работа на всички съдебни помощници, които полагат сериозни усилия при усвояване на материята, с която второ отделение работи. За извършената от тях работа съдебните помощници изготвят ежеседмични отчети, които се съхраняват при председателя на отделението.

В деловодството на отделението работят четирима съдебни деловодители, четирима съдебни секретари и един вътрешен куриер, които със своята бързина и прецизност допринасят за извършения голям обем работа в отделението.

В заключение следва да се посочи, че съдиите от второ отделение работят с чувство за отговорност, за което говорят постигнатите отлични резултати по повечето от съществените за работата на съда показатели. 

ПЕТО ОТДЕЛЕНИЕ

В пето отделение на Върховния административен съд през периода 01.01.2014 – 31.12.2014 г.  работиха следните 9 съдии -  Анна Димитрова, Андрей Икономов, Марина Михайлова, Диана Добрева, Илияна Дойчева, Виолета Главинова, Мариета Милева, Еманоил Митев, Илиана Славовска. Съдия Донка Чакърова премина от осмо в пето отделение, считано от 07.05.2014 г., и от тази дата до края на годината в отделението правораздаваха   10 съдии. През цялата година отделението работеше в три постоянни тричленни състава, които претърпяха персонални промени след увеличението на броя на съдиите от 9 на 10, като през отчетния период председател на отделението беше Анна Димитрова.

През 2014 г. отделението  разглежда дела по Закона за Министерство на вътрешните работи, Закона за отбраната и въоръжените сили на Република България, Закона за ДАНС, Закона за защита на личните данни, Закона за държавния служител, Закона за управление на отпадъците, Закона за опазване на околната среда, Закона за подземните богатства, Закона за горите, Закона за юридическите лица с нестопанска дейност, Закона за защита на животните, Закона за хазарта, Закона за физическото възпитание и спорта,  Закона за достъп до обществена информация, Закона за защита от дискриминация /по последните два закона дела се образуваха след 01.05.2014 г. до края на годината, като преди посочената дата този вид дела  се разглеждаха в седмо отделение/ и други нормативни актове, разпределени съгласно заповедите на председателя на ВАС.

От началото на годината до 09.06.2014 г. в отделението  заседаваха  три  тричленни състава:


І. Анна Димитрова, Виолета Главинова, Еманоил Митев; 


ІІ. Андрей Икономов, Диана Добрева, Илиана Славовска;

ІІІ. Марина Михайлова, Илияна Дойчева, Мариета Милева.


След 09.06.2014 г. в тричленните състави настъпиха следните промени поради увеличението на броя на съдиите и необходимостта от съблюдаване  на старшинството при формиране на съставите:


І. Андрей Икономов, Донка Чакърова, Илиана Славовска;

ІІ. Марина Михайлова, Илияна Дойчева, Мариета Милева;

ІІІ. Диана Добрева, Виолета Главинова, Еманоил Митев;
като председателят на отделението влиза при насрочени от нея дела и в трите съдебни състава.

Към 01.01.2014 г. в отделението има висящи 584 дела, при 648 дела към 01.01.2013 г., при 845 дела към 01.01.2012 г.,  797 дела към 01.01.2011 г.,  662 бр. висящи дела за 2010 г., 324 бр. висящи дела за 2009 г.  Следователно  за втори път в  началото на отчетния период  беше налице намаляване на висящите дела спрямо предходната година, като преди това е наблюдавана трайна многогодишна тенденция за повишаване броя на висящите дела. Тази тенденция през предходните и настоящата година е обяснима с непрекъснатото увеличение на броя на споровете по ЗМВР и ЗДСл., както и с факта, че  отделението разглежда значителен дял първоинстанционни дела, много от които се отлагат в няколко съдебни заседания за събиране на доказателства. Това наложи след извършения анализ от страна на ръководството на съда на причините за високата висящност в отделението да бъде разпределен още един съдия, но заедно с него отделението получи и допълнителна материя – делата по Закона за достъп до обществена информация и Закона за защита от дискриминация. Новите постъпления от дела се оказаха повече от предвиденото и отделението завърши годината с по-голяма висящност от тази в началото – а именно към 31.12.2013 г. висящите дела бяха 680 броя.

През 2014 г. в отделението са образувани 1534 дела /в това число и класифицираните дела/ – налице е увеличение спрямо броя от общо 1300 образувани дела за 2013 г., което увеличение е по-голямо от броя на делата, които могат да бъдат разгледани от десетия разпределен в отделението съдия за периода от време, през което отделението наброяваше десет съдии.

Броят на свършените дела през годината е, както следва: 1438 броя дела, от които в открито заседание свършени 1052 бр. дела, и в закрито са свършени 386  бр. дела, т.е. относителният дял на частните производства е най-нисък в сравнение с всички останали отделения за сметка на значително по-големия процент актове по същество на спора, чието изготвяне изисква и повече време и усилия от съдиите. За съжаление поради значителния ръст на новите постъпления беше прекъсната тенденцията за  по-голям брой свършени дела спрямо образуваните от 2013 г. и 2012 г., броят на висящите дела през 2014 г. се е увеличил и препятства скорошното насрочване на новообразуваните дела.

Анализът на статистическите данни налага извода, че преобладаващата част от съдебните актове са написани в рамките на период до един  месец – 1217 бр., изготвени в рамките  от един до три месеца  – 186 броя, и изготвените над тримесечен срок 35 броя, тоест преобладаващият брой актове са изготвени в законовия и в разумния срок.

Общият брой на свършените дела от отделението е 1720 броя, като от тях 1391 бр.  тричленни състави плюс 44  класифицирани дела на тричленни състави; на петчленен състав 233 бр. плюс 8 бр. класифицирани дела, 26 бр. на седемчленни състави,  14 дела на смесени състави – ВКС и ВАС и 4 административнонаказателни преписки. С най-много свършени дела са съдиите Илияна Дойчева и Илиана Славовска – по 197 броя, Мариета Милева -192 броя. Броят свършени дела на съдия от отделението е устойчив спрямо предходната година и това се дължи на регламентирането на броя на заседателните дни и броя на насрочваните дела със заповеди на председателя на ВАС.

Характерно за работата в отделението, както и през предходните години, е разглеждането на първоинстанционни дела. Това от своя страна поражда специфики и затруднения в работата - съдебните заседания продължават с часове предвид необходимостта от разпит на свидетели и вещи лица; делата често се отлагат и се насрочват за след немалък период от време, поради което за новото заседание е необходимо ново проучване, което води до загуба на време. Обемът от нормативни актове, с които работи отделението, е твърде голям, между тях няма много общи моменти, което поставя необходимостта от повече време за подготвяне на делото за произнасяне и написване на решение. Големият брой първоинстанционни дела поставя проблеми и с тяхното насрочване във времето, тъй като невинаги предварително може да бъде преценено дали едно такова дело ще се реши в първото по делото заседание.

За някои от касационните дела естеството на спора — тези по ЗДСл., ЗМВР, ЗОВСРБ, ЗДАНС, води до необходимостта от тяхното насрочване в кратки срокове, което също поражда проблеми предвид значителния брой висящи дела от този вид. 

През 2014 година в отделението работиха трима деловодители, трима съдебни секретари и един куриер, които бързо и качествено изпълняваха задълженията си. Със заповед на председателя на ВАС в отделението са разпределени и четирима съдебни помощници – по един към всеки тричленен състав и един към председателя на отделението. На практика отделението работи през по-голямата част от годината само с двама съдебни помощници – разпределените към председателя на отделението и съдебния състав с председател Марина Михайлова, които  изпълняваха поставените им задачи много добре и в срок, но обективно не са в състояние да поемат обема от работа, който би бил свършен от четирима помощници. Разпределената към състава с председател Андрей Икономов съдебна помощничка бе на работа от началото на годината до 25.06.2014 г., през който период също оказа значителна помощ на съдиите, но след това последователно ползва отпуски по болест, поради бременност и раждане и към този състав не бе разпределен друг помощник, а назначеният по заместване  съдебен помощник бе разпределен в друго отделение.  Съдебният състав, който до 09.06.2014 г. бе с председател Анна Димитрова, а след това – Диана Добрева, също работи почти през цялата година без разпределения му съдебен помощник, който бе командирован във ВСС за продължителен период от време,  бе му разрешен дълъг неплатен и платен отпуск и ползва отпуски по болест. Слабата кадрова обезпеченост със съдебни помощници рефлектира отрицателно върху работата на съдиите от двата съдебни състава, на които се наложи да положат значително повече усилия за изготвяне на съдебните актове.  До края на отчетния период не се намери разрешение на проблема от страна на ръководството на съда, поради което би следвало да се предприемат мерки за решаването му през 2015 г.

В заключение следва да се отбележи, че съдиите, съдебните служители и наличните съдебни помощници в отделението работиха съвестно и качествено през 2014 година.


ШЕСТО ОТДЕЛЕНИЕ

 
За изминалата 2014 г. съдиите от шесто отделение на Върховния административен съд могат да бъдат доволни от извършената през годината работа и постигнатите резултати.

 В отделението работят девет съдии: Милка Панчева - председател на отделението, Александър Еленков, Наталия Марчева, Румяна Папазова, Атанаска Дишева, Георги Георгиев,  Тодор Тодоров и Николай Гунчев. До 09.05.2014 г. в състава бе съдия Анелия Ананиева, която премина на работа във второ отделение на съда, а със заповед на председателя на ВАС № 614/26.05.2014 г. към отделението бе разпределен командированият съдия Росен Василев. 

Съдиите са разпределени в три тричленни състава, както следва - до 01.09.2014 г.: І състав – Милка Панчева, Румяна Папазова и Николай Гунчев;  ІІ състав – Александър Еленков, Георги Георгиев и Анелия Ананиева; ІІІ състав – Наталия Марчева, Атанаска Дишева и Тодор Тодоров. На основание заповед на председателя на ВАС № 763/16.06.2014 г. от м. септември трите състава се състоят от съдиите:  І състав – Милка Панчева, Георги Георгиев и Росен Василев;  ІІ състав – Александър Еленков, Атанаска Дишева и Тодор Тодоров; ІІІ състав – Наталия Марчева, Румяна Папазова и Николай Гунчев.

При определеното в съда разпределение на цялостната материя отделението е специализирано за решаване на административни дела по възникнали спорове във връзка с държавното обществено осигуряване, здравното осигуряване, социалното подпомагане, постановени актове от Висшия съдебен съвет, закрила на децата и хората с увреждания, актове на Инспекцията по труда и други спорове, отнасящи се до здравни и социални проблеми на гражданите. 

Преобладаващ дял от разглежданите в отделението дела са по образувани касационни производства срещу обжалвани първоинстанционни решения и определения на административните съдилища, постановени във връзка с нормите на:

- Кодекса за социално осигуряване (КСО),  Регламент (ЕО) № 1408/1971, Регламент (ЕО) № 574/1972, Регламент № 883/2004 и Решение на ЕС от 05.11.2014 г. по дело № С-103/ 13 г. по възникнали между осигурители и осигурени лица, по решения на районните управления „Социално осигуряване" при отпускане и изменение на всички видове пенсии и добавки към тях, обезщетения за безработица, обезщетения за временна неработоспособност и майчинство, трудови злополуки, разпореждания за възстановяване на недобросъвестно получени осигурителни плащания;

- Закона за здравно осигуряване (330) по спорове, възникнали във връзка с изпълнението на сключени индивидуални договори между НЗОК и изпълнители на медицинска и стоматологична помощ, както и откази от сключването на договори; наложени санкции на аптеки за нарушения на ИД, възстановяване на неоснователно получени суми от изпълнителите на медицински дейности на здравната каса; заплащане и осигуряване на болните здравноосигурени лица скъпоструващи лекарства за лечение на онкологични и други тежки заболявания;

-Данъчно-осигурителния процесуален кодекс (ДОПК) - оспорени ревизионни актове на органите на НАП за събиране на дължими осигурителни и здравни вноски;

- Закон за съдебната власт (ЗСВ) – спорове във връзка с правилата и класирането при проведени конкурси за назначения в съдебната система, по наложени дисциплинарни наказания на магистрати;

- Закона за здравето (ЗЗдр.) - оспорени експертни решения на органите на медицинската експертиза по обжалвани болнични листове, по определяне степента на намалена работоспособност и срока на инвалидност;

- Закона за закрила на детето (ЗЗД) и Конвенциите за закрила на детето и за международните осиновявания - разгледаните спорове са във връзка със закрилата на децата, искания за включване в списъка на кандидат-осиновители за осиновяване на деца от български произход;

- Закона за социално подпомагане (ЗСП), Закона за интеграция на хората с увреждания (ЗИХУ), Закона за семейни помощи за деца (ЗСПД) - отпускане на всички видове социални помощи и интеграционни добавки и възстановяване на недобросъвестно получени суми и други категории дела, които по характера на споровете изискват максимална бързина и задълбочени познания в специфичната материя както на българското, така и на европейското законодателство.

- Кодекса на труда - обявяване на трудови правоотношения от Инспекцията по труда по прикрити от работодателя взаимоотношения във връзка с престиране на труд от работници;

- Закона за гарантирани вземания на работниците при неплатежоспособност на работодателя (ЗГВРНР) и др. 

В производството по дела на петчленния състав съдиите от отделението разглеждат касационни жалби срещу съдебни актове на тричленните състави на ВАС, Втора колегия, молби за отмяна на влезлите в сила съдебни актове, частни производства и други. Съществена е и съдебната дейност във връзка с разглеждане на спорове по законосъобразността на подзаконови нормативни актове, които се разпределят в съда на случаен принцип от зам.-председателя съдия Румяна Монова.

На 01.01.2014 г. отделението е започнало с 381 висящи дела, при 468 бр. към 01.01.2013 г.; 574 висящи дела към 01.01.2012 г., 595 висящи дела към 01.01.2011 г.; 279 висящи дела към 01.01.2010 г. Този брой на висящите дела през последните години е сравнително нисък, с оглед на увеличения брой първоинстанционни жалби срещу решения на ВСС, откази на министъра на здравеопазването за отпускане финансиране за тежко болни лица и др., производството по които преминава обичайно през две открити съдебни заседания. В някои от случаите има искания за спиране допуснато от административния орган /или от закона/ предварително изпълнение на актовете, а постановените определения се обжалват пред 5-членен състав, с което производството пред тричленния състав се удължава във времето. Въпреки така упоменатите процесуални действия, съдиите от шесто отделение съзнателно и в срок се произнасят по исканията, поради което на база образуваните дела останалите висящи в края на отчетния период могат да се приемат за нормално количество.

През 2014 г. в отделението са образувани общо 1590 дела, при образувани за 2013 г. 2478 дела (увеличен брой поради претенции за обезщетение във връзка със земетресението в гр.Перник), през 2012 година 1548 дела, 1452 за 2011 г.; 1619 дела през 2010 г. Разгледаните през 2014 г.са 1971 броя дела в отделението, при общо 2894 броя за 2013 г.,  разгледани 2122 дела през 2012 г., 2047 дела през 2011 г. 

От общия брой на разгледаните дела през отчетната 2014 г. са свършени 1545 броя; през 2013 година са свършени 2513 дела, през 2012 година са свършени 1706, през 2011 г. са свършени 1473 дела. От посочения брой общо свършени дела през годината по 910 дела са постановени актове в открити заседания и по 635 дела в закрити заседания.

По показателя бързина при разглеждането и решаването на делата отделението отчита подобряване на резултатите в сравнение с предишни години. От свършените през 2013 г. общо 1545 дела преобладаващата част са приключили в срок до един месец 1405 дела. Съдебни актове по  дела в срок от 1 до 3 месеца са постановени по 131 дела, а само по 9 дела - над 3 месеца. Просрочията при изготвяне на съдебните актове над 1 месец в по-голямата си част са в рамките на разумните срокове и с неголямо закъснение, предимно по сложни дела, изискващи повече време за проучване на събраните доказателства, излагане на по-пространни мотиви и запознаване на състава с акта. Освен това и технологично е необходимо време  от няколко дни за събиране на подписи и обявяване на решенията, особено когато това съвпада с периода на ползване на годишните отпуски, заболяване на членове от състава, командировки и др. Забавянето над 3 месеца на постановените съдебни актове е под 1%  (по 9 дела), в сравнение с общия брой актове (по 1545 дела). По показател „бързина на правораздаване”, за който сред обществото битува мнение за бавност в работата на съдебната система, съдиите от шесто отделение могат да се гордеят с постигнатите резултати и безспорна бързина при разглеждане на делата и при постановяване на съдебните актове.

Като магистрати с доказано чувство за отговорност и висок професионализъм, те провеждат съдебните заседания при строго спазване на процесуалните правила, с уважение към проблемите на страните и изготвяне на съдебните актове в законоустановените срокове. Бързината при изготвянето на актовете не се отразява на качеството на работата. Решенията и определенията са с подробно изложени мотиви, обосновани правни доводи, анализ на доказателствата по делата и практиката на съда. През изминалата година не са допуснати пропуски и нарушения от нито един съдия в отделението, всички съзнават отговорността пред обществото за качеството и прозрачността в работата. 

Съдиите от шесто отделение съзнават отговорността при колективната работа по състави. По инициатива на съдиите и председателя на отделението се провеждат работни съвещания за обсъждане и вземане на решения по спорни принципни въпроси, с цел да се избегне допускане на противоречива съдебна практика. Похвална е активността на всички членове на отделението при общото анализиране на проблемите по спорните въпроси, които се съобщават няколко дни преди датата на съвещанието. Това предполага предварителна подготовка и излагането на обосновани правни аргументи по време на обсъжданията, което създава творческа атмосфера за работа и добър микроклимат в колектива.

През 2014 г. всички съдии от шесто отделение са с над 200 броя свършени дела през годината. От  отделните съдии постановените актове са, както следва: Александър Еленков – 213 дела; Наталия Марчева – 217 дела; Румяна Папазова – 208 дела; Атанаска Дишева - 207 дела; Георги Георгиев – 207 дела; Тодор Тодоров - 210 дела; Николай Гунчев – 216 дела; Анелия Ананиева /до 09.05.2014 г./ – 99 дела; Росен Василев /от 25.05.2014 г./ - 87 дела. Председателят на отделението Милка Панчева, ведно с ежедневната административна работа със служителите, както и по образуване и компютърно разпределение на делата, е постановила съдебни актове по 108 дела.

През 2014 г. сред обществеността и правните среди бе засилен интересът към работата на съдиите от отделението по материята, свързана с дисциплинарната практика на ВСС и съдебните актове във ВАС по жалби срещу решенията на кадровия орган за дисциплинарни наказания на действащи магистрати, въпроси по отношение атестирането на магистрати и във връзка с провеждането на конкурси от ВСС за първоначално назначаване в съдебната система и конкурсите за повишаване и преместване на магистрати. 

Висшият съдебен съвет, в качеството на  бенефициент по европейски проекти за повишаване квалификацията на членовете на ВСС и администрацията му, проведе  семинари, на които като лектори участваха и съдиите Милка Панчева, Румяна Папазова и Наталия Марчева по въпросите за дисциплинарната практика на съда; съдия Атанаска Дишева по въпроси от съдебната практика за атестиране на магистрати; съдия Николай Гунчев по проблемите и съдебната практика във връзка провежданите конкурси за кариерно развитие на магистрати. На семинарите присъстваха както членове на ВСС и администрацията му, така и действащи съдии, прокурори и следователи от страната, които с внимание дискутираха застъпените теми и обсъждаха проблемите по съответните лекции. Съдиите Александър Еленков и Атанаска Дишева бяха лектори на семинар, организиран от Върховния административен съд и финансиран по европейска програма, по въпроси от съдебната практика на отделението във връзка с  КСО, на който присъстваха съдии от административните съдилища в страната. Съдия Атанаска Дишева бе лектор и на семинар в гр.Сливен по въпроси, свързани с  освидетелстване на  лица по решения на  ТЕЛК и НЕЛК.

  През 2014 г. към отделението работиха съдебните помощници Анна Янчева, Любина Танева, София Тодорова и Николай Ранков. След завръщане през м. октомври от отпуск поради бременност и раждане на дете Мария Стефанова бързо се адаптира отново към ритъма на работа като съдебен помощник на председателя на отделението. Постъпващите в отделението доклади с жалби се преглеждаха в деня на разпределянето им, изготвяха се справки по дела и във връзка с темите за семинарите по практиката на отделението. За извършената работа от всеки съдебен помощник ежеседмично се изготвя отчет, който се представя на председателя на отделението и на зам.-председателите на съда.

При председателя на ВАС и председателя на шесто отделение не са постъпвали жалби срещу некоректни действия в съдебна зала от съдиите на шесто отделение или от неетично поведение на служителите – съдебни секретари, деловодители, куриер.

Изготвянето на съдебните протоколи от открити съдебни заседания, своевременното им обявяване в интернет страницата на ВАС, призоваването на страните по делата, на вещи лица, свидетели и др., се извършва  от  съдебните секретари към отделението. Всеки един работи с отделен състав, както следва: Марияна Салджиева – I състав, Росица Тодорова - II състав, Пенка Котанидис -  III състав. 

Деловодната работа на отделението се осъществява от трима деловодители, които също са разпределени към всеки от съдебните състави: Мая Костадинова – III състав, Мария Нешева - II състав и Петя Петрова - I състав. В резултат на оптималното разпределение на работата по образуването и обработването на делата, сканирането на документите, воденето на съдебната кореспонденция и др., е постигната максимална бързина и прецизност.

Куриер към отделението за разнасяне на съдебните книжа е Мария Петрова, интелигентен, скромен и точен служител, който винаги е на разположение на съдиите и служителите.

Всички съдебни служители имат добри отношения със съдиите от отделението и помежду си. Въпреки големия обем и спецификата на работа служителите се отнасят любезно и с нужното внимание към гражданите, изискващи справки по телефона и на место. При необходимост от заместване на отсъстващ служител или извънредно дежурство работата се поема при условия на взаимозаменяемост от определен служител, без да възниква проблем или несъгласие.

 Резултатите за правораздавателната дейност на шесто отделение при ВАС свидетелстват, че през отчетната 2014 година съдиите и служителите отлично са се справяли със служебните задължения, видна е културата и доброто поведение на работното място. 

Съдиите и служителите от шесто отделение при ВАС влагат много усилия и желание за издигане престижа на съда и постигане в обществото подобаваща оценка за работата на българския съдия.                                                    

  

СЕДМО ОТДЕЛЕНИЕ

През отчетната 2014 г. отделението е работило в постоянен числен състав от девет съдии, както следва: Ваня Анчева - председател, Таня Вачева, Иван Раденков, Павлина Найденова, Соня Янкулова, Даниела Мавродиева, Лозан Панов, Йовка Дражева и Калина Арнаудова. До 1.09.2014 г. съдиите от отделението бяха разпределени да заседават в два постоянни съдебни състава от по четирима души. В единия от съставите заседаваше и председателят на отделението с двама от съдиите. Считано от 1.09.2014 г. дейността на съдиите в отделението бе организирана в три съдебни състава с председатели Ваня Анчева, Таня Вачева и Йовка Дражева.

Понастоящем в седмо отделение се разглеждат споровете за законосъобразност на административните актове, както и действията и бездействията на административните органи във връзка с приложението на 34 (тридесет и четири) материални закона. Това обстоятелство, наред с факта, че преобладаващата част от законите регламентират подсъдност на споровете пред тричленен състав на ВАС като първа инстанция, добавяйки и аргумента, че се касае за специфични закони, уреждащи специализирани материи, където националната администрация упражнява регулаторни и надзорни правомощия, предполага както висок обем натовареност, така и високо ниво на експертност в дейността на магистратите от отделението, съответно на динамично и специфично развиващите се обществени отношения.

От разглежданите  първоинстанционни, както и касационни дела, следва да се споменат споровете по приложението на Закона за защита на потребителите, конкурси, лицензии, Закона за развитие на академичния състав в РБ, Закон за БАН, Закон за автомобилните превози, Закон за малките и средни предприятия, Закон за гражданското въздухоплаване, Кодекс на търговското мореплаване, Закон за Сметната палата, Закон за електронните съобщения, Закон за радиото и телевизията, Закон за авторското право и сродните му права, Закон за марките и географските означения, Закон за патентите и регистрацията на полезните модели, Закон за промишления дизайн, Закон за публичното предлагане на ценни книжа, Закон за Комисията за финансов надзор, Закон за местни данъци и такси, Закон за чужденците в Република България, Закон за висшето образование, Закон за народната просвета, Закон за движението по пътищата, Закон за защитените територии, Закон за огнестрелните оръжия, боеприпасите, взривните вещества и пиротехническите изделия, Закон за туризма и др. 

От 1.05.2014 г. със заповед на председателя на ВАС от разглежданите в отделението материи са извадени Законът за достъп до обществена информация и Законът за защита от дискриминация. 

Изхождайки от факта, че гореизброените нормативни актове понастоящем уреждат материи, попадащи както в изключителната, така и в поделената компетенция между Европейския съюз и държавите членки, съгласно разпоредбите на Дял I от Договора за функциониране на Европейския съюз, се налага изводът, че на преобладаващата част от гореизброените национални закони съответства и регламентация във вторичното право на ЕС. От значение е и фактът, че в значителен аспект от гореописаните материи ЕС упражнява компетенция, насочена към подкрепа, координиране или допълване на действията на държавите членки. Това от своя страна налага пълноценно познаване както на съюзното законодателство, така и на практиката на Съда на Европейския съюз и Първоинстанционния съд. Специфичното задължение за всяка държава, член на ЕС, да гарантира пълния ефект, който правото на ЕС предоставя на частноправните субекти, в контекста на осъществяваната правораздавателна дейност, налага задължението съдиите от седмо отделение да анализират и преценяват както действието, което съответният акт от вторичното право на ЕС проявява като времеви и материален обхват, така и степента на съответствие на националния закон със съюзната регламентация, но не на последно място - и принципното значение, което нормата от правото на ЕС разкрива и което често се разминава значително с формално хармонизираната национална правна уредба. 

Тук следва да се  посочи изрично, че обявеното от Европейската комисия на 9 март 2015 г. информационно табло на ЕС в областта на правосъдието за 2015 г. за подкрепа на държавите членки за по-висока ефективност на техните правосъдни системи, отчита изключително висока ефикасност на административното правосъдие в материите - защитата на потребителите, интелектуална собственост и търговски марки. Материи от изключително значение за стабилното икономическо развитие на съюза, както подчертава в своя анализ Комисията. И двете законодателни области подлежат на разглеждане в дейността на седмо отделение, което недвусмислено показва, че въпреки високата натовареност, конкретни данни за която са изложени по-долу, магистратите от седмо отделение демонстрират високо европейско ниво на професионализъм. Следва да се отбележи, че трима от съдиите в отделението, разпределени във всеки един от постоянно действащите състави, имат завършени магистратури по „Право на ЕС” в Софийския университет „Св. Климент Охридски”.

Друг специфичен аспект от дейността на отделението произтича от споровете по тълкуването на Закона за местните данъци и такси, където приложимият процесуален закон за разглеждане е ДОПК. Извън точното прилагане на административното законодателство практиката на магистратите предполага и повишената експертност в областта на данъчното процесуално право. Особеният характер на производствата и заварената противоречива практика на двете данъчни отделения обуславят и нееднаквото тълкуване и прилагане на закона при идентични правни спорове.

Специфични и високочувствителни са и обществените отношения, регламентирани със Закона за публично предлагане на ценни книжа, Закона за Комисията за финансов надзор и Закона за Българската народна банка. Обект на контрол е строго профилирана регулаторна дейност, засягаща развитието на специализирани и икономически значими както за страната, така и за целия ЕС сектори, поради което се налага висока степен на съобразяване на юриспруденцията на Съда в Люксембург и цялостната регламентация в правото на ЕС, чиито вторични актове невинаги са транспонирани адекватно в националното законодателство. Извън това, в преобладаващите случаи административните актове по приложението на законите съдържат допуснато предварително изпълнение, предмет на отделно съдебно обжалване, което налага самостоятелно произнасяне в значително по-кратки нормативно установени срокове, респ. по-висока организация при разпределение, разглеждане и разрешаване на делата.

Със значителна фактическа и правна сложност следва да се определят споровете по ЗЕС и ЗРТ, тъй като предмет на съдебен контрол са разрешителни и лицензионни режими, конкурси и други процедури от обществен интерес, като се касае за нормативната уредба и фактически основания - специфични и трудни за анализ само на основата на правни познания. Обичайно жалбите срещу решенията на двата регулатора са съпроводени с искане за спиране изпълнението на актовете и за допускане и назначаване на експертизи – единични и тричленни, поради което в повечето случаи попълването на делото с доказателства, при това годни да удостоверят подлежащите на доказване факти, допълнително затруднява процеса.

В последната година съществена част от дейността на седмо отделение бе ангажирана и със споровете по приложението на Закона за чужденците в РБ и правото на ЕС в областта на чужденците, миграцията, визите и убежищата, както и фундаменталните аспекти на правата на човека. Разразилите се конфликти в Близкия изток и големите бежански вълни, първа стъпка по пътя на които в рамките на ЕС е именно България, наложиха извънредна дейност в отделението. Следваше да бъде намерен правосъдният баланс между наличието на хуманитарна криза с реалните рискове от тероризъм, за които предупреждават както ООН, така и Европейската комисия. Този баланс обаче, регламентиран изключително колебливо на нормативно ниво в правото на ЕС, наложи подчертано внимание при разглеждане на съдебните спорове, с оглед установяването на съответните факти и привеждането им към хипотезата на приложимите разпоредби. Всъщност дори Съдът в Люксембург в своята практика невинаги успява да прокара ясен и категоричен разделител между чужденци и бежанци, така че недвусмислено да наложи извод, препращайки към приложимото право. Което е още едно потвърждение за сложността на проблема. На този фон следва да се добавят и кратките срокове за разглеждане на делата, разписани в закона, изискващи бързина при решаването им, с които съдиите са се съобразили. 

От обществена значимост са и производствата по Закона за установяване и предотвратяване конфликт на интереси, респ. контролът за законосъобразност върху действията на Комисията за установяване и предотвратяване конфликт на интереси. Тук съдиите следват основната цел и императив на посочените нормативни актове, а именно - да се гарантира съществуването на среда на информираност, чрез която обществото да изгради представа както за начина, по който се осъществяват публично-властническите правомощия, така и за действията на лицата, заемащи обществени длъжности. 

Високият брой  първоинстанционни дела в седмо отделение означава установяване на фактическата обстановка в открито съдебно заседание, събиране на доказателства, при необходимост назначаване на експертиза, което предполага по-продължителен процес, за разлика от производството по касационните дела. От друга страна, това обуславя и необходимостта от по-голяма предварителна подготовка на същите дела преди разглеждането им в открито съдебно заседание, като определянето от съда на заинтересованите страни по делото, своевременно произнасяне на съда по направени от страните искания, включително и по молби за спиране на допуснато предварително изпълнение на оспорените административни актове.

Тези действия на съдиите, съпътствани от сложността на делата, както и постановяването на определенията за спиране или за отказ от спиране, при липсата на методика за отчитането им, са извън предмета на годишната справка за дейността на съдиите във ВАС. Посочените определения за спиране в някои случаи са с по-голяма сложност от постановените крайни актове, с които е приключило производството по делото, и които са включени в системата за отчитане на свършените дела. Това дава основание да се приеме, че системата за отчитане на свършените дела не държи сметка за сложността на делата и времето за подготовката, проучването и изготвянето на съдебните актове. По-конкретно, в голям брой дела, предимно по жалби срещу актове на регулаторните органи (КРС и КФН), заедно с жалбата се прави и искане за спиране изпълнението на административния акт, което налага постановяване на самостоятелен съдебен акт в закрито заседание (по реда на чл. 166, ал. 3 АПК), който акт е извън бройката на свършените дела. Произнасянето по искането за спиране на изпълнението изисква самостоятелна проверка по чл. 166, ал. 2 АПК или чл. 60, ал. 4 АПК. При съдебния контрол по искане за спиране на допуснатото предварително изпълнение съдебният състав следва да анализира както характера на акта, така и правните му последици през призмата на засегнатия с него интерес, което по същество представлява преценка и анализ на релевантните за спора обстоятелства. Практически е налице паралелен спорен предмет, имащ спецификите на отделно производство, завършващо с отделен съдебен акт. В тези случаи, когато искането за спиране е направено по разглеждано от ВАС първоинстанционно дело, определението по спирането не се отчита като постановен акт по отчетната система на ВАС, а като такъв по хода на делото, с което общият брой на постановени съдебни актове не се отчита реално и е в ущърб на отчетената дейност на съдиите от отделението. 
От изготвената справка за дейността на ВАС през 2014 г. се установява, че в седмо отделение има свършени 1709 дела, от които 959 – в открито и 750 – в закрито съдебно заседание. 

Към 31.12.2013 г. броят на висящите дела е 355. Образуваните дела през 2014 г. в VІІ отделение са 1818 бр. дела, или общо броят на делата за разглеждане през годината е 2173, от които свършени 1709, от тях в открито съдебно заседание 959, а в закрито – 750, като са останали към 31.12.2014 г. висящи дела – 464 броя, всичките насрочени. От общия брой образувани 1818 бр. дела класифицираните са 28 бр. От образуваните дела тези по жалби срещу подзаконови нормативни актове са 11 броя.

В контекста на изложеното дотук следва да се има предвид, че отчитането на работата на съдиите в седмо отделение на ВАС по приетата отчетна форма - по критерий брой на свършените дела и написването им в срок, не отразява реалната им натовареност.

Натовареността на съдиите в отделението за 2014 г. предвид свършените за периода дела е, както следва:

Съдии
3чл.

5чл.

7чл.
           кл.д.
        см.с-в
     общо              

Ваня Анчева

95

22

2

1

1

121

Калина Арнаудова

155

16

1

2

174

Даниела Мавродиева

210

20

2

3

2

237

Иван Раденков

210

25

4

6

3

248

Йовка Дражева

197

21

3

8

1

230

Лозан Панов

192

20

1

2

1

217

Павлина Найденова

205

25

1

1

232

Соня Янкулова

202

21

4

1

228

Таня Вачева

193

22

2

5

1

223

Веселина Тенева

11

1

1

1

14

Като съдии с най-висок брой решени дела в отделението следва да се посочат Иван Раденков, Даниела Мавродиева и Павлина Найденова. Съдиите от седмо отделение  са с най-висок брой приключени дела във Върховния административен съд, а Иван Раденков е абсолютен първенец по брой на разгледани и решени дела през 2014 година. 

По отношение спазване на критерия срочност при постановяване на съдебни актове общият брой просрочени дела в отделението е 286 бр., от които 226 бр. над 1 месец и едва 60 бр. просрочени над 3 месеца. Същото обстоятелство в процентно съотношение към общия брой решени дела – 1709 бр., налага извода за по-малко от 4% просрочени над 3 месеца съдебни актове.   

Прави впечатление и големият брой на делата, решени на петчленни състави в отделението – 193 броя. Фактът е показателен за натовареността и професионализма при решаването на този вид дела, които обхващат материята на цялата Втора колегия, а не само на тази на отделението.

Анализът на общия брой и характера на постъпващите дела в отделението, съпоставим с постъпващите дела в съда, разкрива изключително високата натовареност на седмо отделение. Обективната преценка налага отчитане броя съдии и състави в отделението, между които се разпределя общият брой дела, като тази съпоставка с  общата база в съда показва извънредната индивидуална натовареност на съдиите. Всъщност простата съпоставка с данните за изминалата година показва, че седмо отделение е най-натовареното в съда, което дава отражение и върху високата индивидуална натовареност на магистратите. 

Същото това обстоятелство следва да се анализира и с фактическата и правна сложност на разглежданите казуси, както и безспорният факт, че сред постъпващите в отделението дела не са налице идентични дела (т.нар. серии), респ. всяко постъпващо дело е както от значение за развитието на правото, така и от значение за унифициране на правоприлагането. Наред с това съотношението между постъпили и приключили дела през годината налага извода, че въпреки своята висока натовареност съдиите от седмо отделение показват изключително висока ефикасност в работата си. 

През отчетната година в отделението са работили правните помощници Младен Семов, Ивета Стефанова, Владислава Йорданова и Мария Желязкова, подпомагащи работата на председателя и постоянните състави. И четиримата се справят отлично с възложената им работа, демонстрират компетентност, усърдие и желание за усъвършенстване. 

През 2014 година в отделението са работили трима деловодители, трима секретари и куриер, които също са значително натоварени предвид обема на работа. Независимо от това изпълняват задълженията си с необходимото старание и отговорност. Към работата им няма забележки от страна на гражданите или ръководството на съда.

Постигнатите отлични резултати и високопрофесионално реализираните отговорности са единственият възможен извод за дейността на съдиите от седмо отделение през изминалата 2014 г.

С оглед  резултатите от работата на съдиите от Втора колегия  на Върховния административен съд като акцент в работата на ръководството на колегията следва да бъдат изведени следните основни моменти: 

1. Обстоятелства, свързани с оптимизиране на правораздаването:

a) спазване на процесуалните срокове 

Въпреки изключителната натовареност, на която са подложени съдиите, без аналог в рамките на ЕС, и по официални данни на Информационното табло на ЕС в областта на правосъдието за 2015 г.

Данните от предходния период, обобщени в броя на написаните в едномесечен срок съдебни актове, е 87,4% от общия брой свършени дела през 2014 г., сходно  в процентно съотношение между разгледани и свършили дела с предходния отчетен период. Запазва се положителната тенденция от предходния период, изразяваща се в броя на изготвените в срок от един до три месеца съдебни актове, а именно 10% през 2014 г.

С цел гарантиране на приблизително равномерна натовареност на съдиите в отделенията и спазване на изискването за разумни процесуални срокове при насрочване и разглеждане на делата, от седмо в пето отделение са преразпределени споровете по Закона за защита от дискриминация  и Закона за достъп до обществена информация. 

б) тълкувателна дейност

 През 2014 г. във Върховния административен съд са образувани за разглеждане 6 тълкувателни дела, от които 3 по искане на омбудсмана на Република България, 2 по искане на главния прокурор и 1 по искане на председателя на Върховния административен съд.

Искането на омбудсмана по т.д. № 1/2014 г. е за приемане на тълкувателно решение по приложимостта на чл.129, ал.2 АПК при оспорване на административния  акт по съдебен и по административен  ред; по т.д. № 2/2014 г. за приемане на тълкувателно решение относно прилагането на нормата на чл.25 от ЗДРДОПБГДСРСБНА; и по т.д. № 6/2014 г. за приемане тълкувателно решение по въпроса при прилагането на § 1а, т.4 от допълнителните разпоредби на Закона за държавната собственост във връзка  с чл. 32, ал.2 от Закона за определяне на равностойно обезщетение при отчуждени имоти следва ли като пазарни аналози да се използват сделки за имоти с подобни характеристики като отчуждения имот, които се намират в друго землище, но в същия район, или само такива, намиращи се в землището на отчуждения имот.

 
По искане на главния прокурор  по т.д. № 4/2014 г. и № 5/2014 г. Искането по първото тълкувателно дело е за приемане на тълкувателно решение по въпросите: 1. Допустимо ли е със заповедта по чл.112, ал.2, т.1 ДОПК директорът на компетентната териториална дирекция да ограничава по териториален признак правомощията на определени от него органи  по приходите за издаване на заповеди за възлагане на ревизии само по отношение на физически или юридически лица, чиито постоянен адрес, седалище, адрес на управление  или местоизвършване на дейността се намират  в даден регион от територията на тази дирекция? и 2. При неспазване на изискванията на чл.117, ал.2, т.10 ДОПК и липса на подпис на някои от органите по приходите в съставения от тях ревизионен доклад налице ли е нищожност на издадения ревизионен акт, неразделна част от който е този доклад, съгласно чл.120, ал.2 ДОПК. Искането по т.д. № 5/2014 г. е  за приемане на тълкувателно решение по въпроса  относно дължимостта на годишните такси по чл.102, ал.3, т.3, б. "а" и "б" от Закона за радио и телевизия (ЗРТ) при неосъществяване на дейността от лицензираните или регистрираните оператори.
Искането на председателя на Върховния административен съд по т.д. № 3/2014 г. е за приемане на тълкувателно решение по въпросите: 1. Подлежи ли на съдебен контрол актът, с който горестоящият адм. орган се произнася в условията на чл. 97, ал. 2 от АПК и 2. При отрицателен отговор, респ. при постановяване на нищожно решение по съществото на спора от страна на горестоящия адм. орган, следва ли съдът, сезиран с жалба срещу неговия акт, на осн. чл.120, ал. 1 КРБ да упражнява контрол и върху  законосъобразността на акта на долустоящия административен орган, или следва само да прогласи нищожността на решението на горестоящия орган по жалба срещу който е сезиран.

От Втора колегия на Върховния административен съд докладчици по т.д. № 3/2014г. са съдиите Александър Еленков и съдия Галя Костова, а съдокладчик по т.д. № 3/2014 г. на Върховния административен съд е съдията от Втора колегия Илияна Дойчева.

Останали за довършване през отчетната 2014 г. са т.д. №1/2013 г., т.д. № 2/2013 г. и т.д. № 3/2013 г.

Т.д. № 1/2013 г. е образувано по искане на министъра на правосъдието за произнасяне по въпроса  в хипотезата на чл. 189, ал. 4 от Закона за движение по пътищата техническото средство, установяващо  и заснемащо нарушение, следва ли да бъде монтирано само стационарно, или може да бъде и мобилно. Докладчик по делото бе съдията от Втора колегия Лозан Панов, избран впоследствие за  председател на Върховния касационен съд. 
Т.д. № 2/2013 г. е образувано по искане на омбудсмана на Република България и е относно характера на акта на министъра на вътрешните работи по чл. 192 А от Закона за Министерство на вътрешните работи. Докладчик по това дело е също съдията от Втора колегия Соня Янкулова.

Решенията по двете цитирани тълкувателни дела са чакани от административните органи, длъжностни лица и обществеността с голям интерес с оглед широкото им практическо приложение и важната им обществена значимост. Показателен за значимостта на тълкувателната дейност е и фактът, че в резултат на Тълкувателно решение № 1 от 26.02.2014 г., с докладчик съдия Лозан Панов, бе иницииран широк обществен дебат относно реда за установяване на нарушенията по Закона за движение по пътищата и последвалите законодателни промени във връзка с гарантиране техническата обезпеченост и възможността техническото средство, установяващо и заснемащо нарушение, да бъде монтирано само стационарно, респективно мобилно.

С решението по т.д. № 2/2013 г. разрешение намери въпросът за обжалваемостта на заповедта на министъра на вътрешните работи по чл. 192а, ал. 1 ЗМВР за преместване на държавен служител при служебна необходимост или при изменение на оперативната обстановка за срок до една година в същото или в друго населено място на същата или на друга длъжност. Процесното тълкувателно решение бе от значение за законосъобразността на започналата реорганизация на изпълнителната власт в системата на МВР. Освен анализ на понятията държавен служител и служебно правоотношение в контекста на образуваното дело тълкувателното решение представлява ясно потвърждение на фундаменталното право на защита и достъп до съд при наличие на засегнати от административен акт права и интереси.

Не може да бъде подминат и фактът, че в резултат от дейността на образуваната работна група под ръководството на председателя на Втора колегия на ВАС и председателите на Гражданската и Наказателната колегия от Върховния касационен съд бяха приети първите в историята на двете върховни съдилища съвместни тълкувателни постановления – Тълкувателно постановление №1/27.02.2014 г. по т.д. №1 по описа на Върховния административен съд, с докладчици съдия Лозан Панов от Втора колегия на Върховния административен съд и съдия Румен Петров от Наказателната колегия на ВКС и Тълкувателно постановление №2 по описа на Върховния касационен съд за 2014 г., с докладчици по делото съдия Куцарова от Втора колегия на ВАС и съдия Илияна Папазова от Гражданската колегия на ВКС. Становища по поставените в делата въпроси изложиха изключително широк кръг правни субекти - обществени организации, правни факултети в страната, съдилища и др. 

С решението по т.д. №1/2014 г. бе дадено разрешение на дългогодишно противоречие в практиката на общите и административни съдилища относно сроковете, реда за реализиране на административнонаказателна отговорност, както и за субсидиарната приложимост на Наказателния кодекс във връзка с погасяването на наказателното преследване по давност. Даденото разрешение засяга дейността на неопределено широк кръг  административни структури в страната, а предвид широката приложимост на ЗАНН -  потенциално обхваща и всички граждани в страната, във връзка и по повод санкционирането на допуснати или извършени от тях административни нарушения.

С решението по тълкувателно дело № 2/2014 г. на двете върховни съдилища за преодоляване на противоречивата съдебна практика между общите и административни съдилища в страната се дава отговор на въпросите на кой съд са подсъдни делата по искове за вреди: от незаконосъобразни наказателни постановления, действия и бездействия по налагане на административни наказания, в това число и за присъждане на разноски в производството по обжалване; делата по искове за вреди от незаконосъобразни действия и бездействия на администрацията на органите на съдебната власт; делата по искове за вреди от нарушени права на граждани, свързани с равенство в третирането, причинени от незаконни актове, действия или бездействия  на държавни органи и длъжностни лица; делата по искове за вреди, произтичащи от незаконосъобразни актове, действия и бездействия на съдебните изпълнители в производства по глава ХVІІ от АПК; делата по недопускане на възстановен държавен служител да изпълнява съответната длъжност, както и от други имуществени спорове извън глава VІ от ЗДСл; делата за незаконосъобразни откази, действия и бездействия на длъжностни лица по ЗТР; делата по искове за вреди от незаконосъобразни актове, действия и бездействия на затворническата администрация при и по повод изпълнение на наказанията „лишаване от свобода” и „пробация” или „задържане с мярка за неотклонение „задържане под стража” ; делата по искове за вреди от отказа за издаване на скици за земеделски земи; делата по искове за вреди срещу актове по приложението на чл.24а от ЗСПЗЗ и  дела по искове за вреди от заповед на кмета на общината за изземване на земи от общинския поземлен фонд по чл.34, ал.4 от ЗСПЗЗ. Становища по поставените и по това дело  въпроси изложиха изключително широк кръг правни субекти - обществени организации, правни факултети в страната, съдилища и др., в резултат на което част от първоначално формулираните въпроси бяха редактирани така, че да предполагат тълкуване на по-широк кръг правни аспекти от противоречивата юриспруденция.

За регламентиране на процедурата за приемане на съвместни тълкувателни постановления от Общите събрания на съдиите от Наказателната, Гражданската и Търговската колегия във ВКС и Първа и Втора колегия във ВАС, бяха изработени и приети правила.

в) създаване и гарантиране на ефикасни механизми от страна на ВАС за контрол на правоприлагането,  осъществявано от административните съдилища

От началото на 2014 г. председателят на Втора колегия на ВАС и председателите на отделения във Втора колегия на ВАС направиха редица посещения на регионалните административни съдилища във връзка с изготвянето и приемането на отчетните доклади за дейността им. По-долу, а в най-пълен обем – в доклада на председателя на ВАС за дейността на административните съдилища, ще бъдат изложени установените проблеми пред правораздаването и правно-организационната дейност на административните съдилища в страната.

г) анализ на натовареността, бързина и ефикасност на правораздаването, разработване и прилагане на мерки, целящи намаляване на натовареността


За изминалия отчетен период остава нерешен проблемът, свързан с изключително високата натовареност на магистратите във Върховния административен съд. Статистическите данни, изведени по-горе, ясно подчертават несъразмерно високия обем работа с изискуемото качество и кратките процесуални срокове за постановяване на съдебен акт.

 Както вече се подчерта, през месец март 2015 г. бе обявено Информационното табло на ЕС в областта на правосъдието за 2015 г. Според изнесените данни административното правораздаване в България е с един от най-високите показатели в целия Европейски съюз. Изключително положителен е индексът на ефективност, отразяващ съотношението между решените дела и постъпващите дела, т.е. оценката за степента, в която съдът се справя с постъпленията. По този индекс според Информационното табло на ЕС за 2015 г. съдиите от Втора колегия на Върховния административен съд имат изключително висок КПД. Така от новообразуваните през 2014 г. 7798 дела решени със съдебен акт са  7823 бр. дела, което е с индекс на ефективност над 100%. Впрочем по този показател административното правосъдие в България според цитираното по-горе Информационно табло е на второ място измежду всичките 28 страни - членки на Европейския съюз.

По аналогичен начин стои въпросът с бързината, с която се разрешават образуваните спорове, както и малкия брой изоставащи дела.


Като специфични материи от ключово значение както за бизнес климата, така и за правата на гражданите и европейския потребител, мащабното проучване на Европейската комисия сочи, че България е сред първите места по бързина и ефективност при разглеждане споровете по повод актове на националните регулатори в областите конкуренция и злоупотреби с господстващо положение, защита на потребителите, производствата по нарушение на търговски марки, обществени поръчки и т.н.


Така по показателя време за решаване на административни дела България се нарежда преди държави от ранга на Холандия и Франция и много преди държави като Испания, Финландия и Кипър.


Установен е траен баланс между постъпващите и решените административни дела, респ. с индекс 100% административното правораздаване в България показва трайна възможност да решава брой дела съответен на постъпленията. Минималният процент изоставащи дела в административното правораздаване нарежда България сред първите седем държави в Европейския съюз. 


Като контратеза на изложеното по-горе Информационното табло посочва проблем, отдавна стоящ пред системата на административното правораздаване, а именно – изключително висок брой постъпления /т.е. образувани дела на глава от населението и с оглед персоналния магистратски състав в административното правораздаване/ и един от най-ниските бюджети на съдебната система не просто в ЕС, но и в цяла Европа.


Не може да се подмине фактът, че много точно в своето проучване Европейската комисия е установила отдавна посочения от ръководството на ВАС проблем, свързан с непропорционално високите постъпления на административни дела на фона на числения магистратски състав в регионалните административни съдилища, но преди всичко във ВАС. Изложеното обстоятелство, съчетано с факта, че по показателя „бюджет на съдилищата в евро на жител” България се нарежда на последно място в Европа, показва всъщност трудностите в професионалната среда, в която работят магистратите в системата на административното правораздаване. На този фон техните усилия, извели страната на челно място по бързина и ефективност на административното правораздаване, заслужават подкрепа и разбиране както от законодателната, така и от изпълнителната власт, с цел запазване на положителните тенденции и създаване на предпоставки за устойчиво и пълноценно функциониране на съдебната система.


Всъщност  част от посочения проблем с високата натовареност на съдиите във ВАС произтича от конституционната регламентация по чл.125, ал.2 от Основния закон. Функцията на Върховния административен съд, по силата на чл.125, ал.1 от КРБ, се изразява в надзор за точното и еднакво прилагане на законите в административното правораздаване. Т.е. основното задължение и правомощия на съда са съсредоточени в унифициране на правоприлагането в системата на административното правораздаване, чийто основен инструмент в дейността на ВАС е приемането на тълкувателни решения със задължителна за останалите административни съдилища сила.

Върховният административен съд неведнъж е подчертавал необходимостта от цялостна реформа на сега действащите процесуални разпоредби във връзка с подсъдността на отделни категории правни спорове. Конкретни статистически данни свидетелстват, че на ВАС са подсъдни производствата по над 130 материални закона. Така, през 2013 г. натовареността на съдия във Върховния административен съд възлиза на над 190 постъпили и разпределени на докладчик дела. Едва 40% от тези дела са следствие от спорове, възникнали в резултат на осъществяваните от висшите органи на изпълнителната власт действия /чл.125, ал.1, предл. първо от КРБ/. 


В миналогодишния отчет вече беше посочен максимално широк кръг от сега действащите административни органи, по силата на които се предвижда подсъдност на споровете по приложението им пред ВАС. С оглед  значимостта им за обема на  работата във Върховния административен съд не е излишно да бъдат преповторени и в настоящия отчет за дейността на съда.

В тази хипотеза попадат  Агенция Митници, Агенцията по безопасно използване на ядрената енергия, Държавна комисия по сигурността на информацията, Изпълнителна агенция по безопасност на храните, Изпълнителна агенция Лозарство и винарство, Изпълнителна агенция по акредитация и оценяване на висшите училища, Изпълнителна агенция по горите, Комисия за финансов надзор, Комисията за установяване принадлежност към органите на Държавна сигурност и разузнавателните служби на Българската армия, Съвет за електронни медии, Държавна агенция Национална сигурност, Държавна комисия за енергийно и водно регулиране, Национална компания стратегически инфраструктури, Комисия за установяване и предотвратяване конфликт на интереси, Национална агенция по рибарство и аквакултури, Държавна комисия по стоковите борси и тържищата, Държавна агенция за метеорологичен и технически надзор, Национална агенция по трансплантация, Изпълнителна агенция Национален филмов център, Държавна комисия по хазарта, Изпълнителна агенция Морска администрация, Агенция за устойчиво енергийно развитие, Изпълнителна агенция Железопътна администрация, Държавна агенция Държавен резерв и военновременни запаси, Държавна агенция за закрила на детето, Комисия за защита на конкуренцията, Комисия за защита от дискриминация, Комисия за защита на потребителите, Агенция по геодезия, картография и кадастър, Изпълнителна агенция по лекарствата, Патентното ведомство, Изпълнителна агенция Българска служба по акредитация, Изпълнителна агенция Автомобилна администрация, Председател на националната агенция по професионално образование и обучение, както и браншови представителни организации като Нотариалната камара, Камарата на частните съдебни изпълнители, съсловните организации на ветеринарните лекари, магистър-фармацевтите и пр., редица административни органи с компетенции по приложението на Закона за чужденците и Закона за убежището и бежанците, и други.

Голямата част от актовете на горецитираните административни органи прилагат закони, попадащи в материята на Втора колегия, но паралелно с това дейността им рефлектира върху натовареността на целия Върховен административен съд. Нещо повече – голяма част от актовете, издавани от гореописаните административни органи, по силата на съответните специални закони, са подсъдни на ВАС като първа инстанция. Така изключението по чл. 125, ал.2 предл. второ КРБ се е превърнало в основно правило и източник на работата на Върховния административен съд днес. Следва в заключение да се подчертае, че както йерархичното  положение на съответните административни органи, така и осъществяваните от тях дейности и значимостта на регулираните от тях обществени отношения налагат необходимостта от създаването на съответстващ  им на централно ниво административен съд, какъвто към настоящия момент липсва. За да бъде нормативно издържано и в съответствие с Конституцията подобно законодателно изменение следва да съдържа в себе си и допълнителна категорична регламентация на касационното производство пред ВАС. Напълно удачен в този контекст е примерът, който се възпроизведе с изменението на ГПК относно касационното производство, където основание за допустимостта на касационното производство е ограничено само в хипотезите на: противоречиво решаван от съдилищата въпрос, въпрос, решен в противоречие с практиката на ВКС или въпрос от значение за точното прилагане на закона, както и за развитието на правото. 

По силата на чл.124 КРБ Върховният касационен съд има същата роля и функция в системата на гражданското правораздаване, каквато ВАС следва да упражнява в административното. За да бъде постигнат обаче същият процесуален ефект, следва да бъде дадена възможността ВАС да извърви конституционно начертания път по унифициране на съдебната практика в приложението на максимален брой материални закони. От този момент нататък, с отпадане на обществената необходимост от касационен контрол, ще бъде и оправдано и въвеждането на подобни ограничителни изисквания за допустимостта на касационния контрол по съществото на спора. 

 По този въпрос предишният и настоящият състав на българския парламент, в това число всички представени в него парламентарни групи и включените в тях политически партии бяха сезирани с подготвени в тази насока проекти на закони за изменение и допълнения на Закона за съдебната власт и на Административнопроцесуалния кодекс, без какъвто и да е резултат до момента, за съжаление. Считам, че не бива да се допуска, и е неоправдано, значимостта на регулираните обществени отношения да дерогира и ограничи възможността на ВАС да осъществява основните си конституционни правомощия и задължения по унифициране на съдебната практика. Очевидно е необходима широка дискусия и реална воля за цялостна реорганизация на административното правораздаване, чийто първоначален замисъл създаде на гражданите бърз, достъпен и ефикасен съд. 

Можем спокойно да заключим, че днес административното правораздаване е жертва на собствения си успех. Предвид изключително социалния характер на административното правораздаване в България, неговата широка достъпност, бързина и ефективност гражданите масово установяват и защитават правата си по съдебен ред. Това обстоятелство е изключително ценен индекс за нивото на демокрация в страната и чувството за правосъдие, противно на разпространяваните твърдения за липса на доверие в съдебната система, но неизбежно води до изключително висока претовареност на Върховния административен съд. Желанието споровете за законосъобразност на актовете да бъдат разглеждани и разрешавани максимално бързо и ефикасно доведе до приемането на множество материални закони, предвиждащи директна подсъдност на споровете по приложението им пред ВАС като първа инстанция, респ. и пред ВАС като касационна инстанция, което въпреки сериозните усилия на съдиите и ръководството създава предпоставка и крие рискове от дисбаланс във функционирането на съда. 

Към това следва да се прибави и констатираното от ЕК в Информационното табло обстоятелство, че България е с един от най-ниските бюджети за правна помощ, поради което често гражданите, при липса на средства за адвокатска защита, сами съставят жалбите си до съда. И съвсем естествено жалбите не отговарят на процесуалните изисквания за форма и съдържание, което налага допълнителни разяснения от страна на съда, силно застъпване принципа на служебното начало при развитието на производството и разглеждането на споровете.

2. Повишаване експертността и административния капацитет на служителите във Върховния административен съд, повишаване квалификацията на съдебните служители и съдебните помощници 

През изминалата година приключи проектът „ Повишаване компетентността на съдии, съдебни помощници и съдебни служители от ВАС и административните съдилища” по ОПАК. В него взеха участие голяма част от съдиите и съдебните помощници от Втора колегия на ВАС. Проведеното от ангажираните в проекта водещи западноевропейски и български специалисти обучение неизбежно даде отражение върху по-ефикасното осъществяване на професионалните задължения. 


Отчетената добра тенденция следва да ангажира трайно усилията на ръководството към създаване условия за постоянно повишаване квалификацията на съдиите във връзка със специфичните регулаторни области, често предполагащи и  специфични секторни познания, на служителите и съдебните помощници с оглед динамичното и съвременно развиващите се обществени отношения по отделните нормативно регламентирани материи.

В насоката, цитирана по-горе, следва да се подчертае и развитието на института  на „съдебния помощник” в колегията, и в съда като цяло, въведен като следствие от членството на България в ЕС по подобие на съществуващите „референт” в СЕС и на  помощник-съдия във Върховния съд на САЩ.

През изтеклата 2014 г. заработи заложената в стратегията на председателя на ВАС цел – всеки съдебен състав на ВАС с постоянен съдебен помощник. Очакванията към съдебните помощници  за повишено изучаване и опознаване на интеграционния правопорядък вече дават много добри резултати в лицето на някои от сега работещите във ВАС. Този положителен пример води до пълноценно съдействие на съдиите във връзка с отправяните от тях преюдициални запитвания и за точното спазване на практиката на СЕС при решаване на делата във ВАС. Създаването на условия за постоянното им развитие и извеждане на максималната ефикасност в дейността са задачи, стоящи на вниманието на  ръководството на колегията. 

3. Единната Деловодно-информационна система за административното правораздаване - гарант за публичност, обществена информираност и дистанционен достъп до процеса


През 2015 г. се очаква да приключи стартиралият през 2013 г. проект за  създаване на надеждна среда за обмен на данни и комуникация между административните съдилища в Република България. Основните заложени в проекта цели практически ще позволяват осъществяване на преход към електронно правосъдие като гарант за бързина, достъпност и повишена ефикасност на правораздавателната дейност. Ще бъде улеснен  и в този смисъл значително по-бърз и оперативен обменът на информация между административните съдилища, което ще доведе до значително по-кратки срокове за образуване, разглеждане и приключване на делото. Ще бъде разрешен съществуващият  проблем с връчване на призовки и съобщения на страните. Реализацията на заложените цели неизбежно ще подчертае публичността и прозрачността на съдебните производства.

4. Сътрудничество в тълкувателната дейност с ВКС

В първата част на отчетния доклад бе маркирано създаването на работна група под ръководството на председателя на Втора колегия на ВАС съвместно с председателите на Гражданска и Наказателна колегия от Върховния касационен съд. 

Съвместната им дейност доведе до приемане на две тълкувателни постановления между Общото събрание на съдиите от Втора колегия във ВАС и Наказателната колегия във ВКС по тълкувателно дело № 1 от 27.02.2014 г. на Върховния административен съд и съвместно тълкувателно постановление между общите събрания на двете колегии на Върховния административен съд и Гражданската колегия на Върховния касационен съд по тълкувателно дело № 2/2014 г. на Върховния касационен съд. Към този момент в процес на обсъждане са и въпроси, които могат да бъдат предмет на ново трето съвместно тълкувателно постановление. 

5. Спазване на препоръките и изискванията на Европейската комисия по механизма за сътрудничество и проверка за подкрепа в съдебната реформа

На 28.01.2015 г. Европейската комисия публикува своя доклад за напредъка на България по механизма за сътрудничество и проверка за подкрепа в постигането на специфични цели в областите на съдебната реформа и борбата срещу корупцията и организираната престъпност.

В него е отчетена повишената ефикасност и спазване предходните препоръки във връзка с недостатъците, установени при одита от март 2013 г. във Върховния административен съд. Не се акцентира върху съществуващи проблеми в административното правораздаване. 

На фона на това и предвид обявеното Информационно табло за състоянието на правосъдието на Европейския съюз, поставящо България на челни места по бързина и ефикасност в административното правораздаване, се налага изводът, че Върховният административен съд въпреки трудностите и специфичните особености на организацията на административното правораздаване в България гарантира на обществото правосъдие на ниво много над средноевропейското.

Независимо от изложеното следва да се преповтори отправената в Доклада препоръка за финализиране на методиката за оценка на натовареността на магистратите и съдилищата. Поради липсата на адекватна и профилирана методика за оценка натовареността на магистратите не се отчита точно реалната висока натовареност на съдиите във ВАС, нито отделните специфики в правораздавателната дейност, в това число и на съдиите от регионалните  административни съдилища. Традиционно от много години не се отчита участието на съдията по делата на другите членове от съдебния състав - тричленен, петчленен или седемчленен, при обсъжданията и произнасянията по всяко от тях, нерядко съпроводени със сериозни и продължителни дебати. Съдебната статистика продължава да не отчита постановените от съдиите съдебни актове в производствата по искания за спиране изпълнението на административните актове,
по исканията за спиране изпълнението на влезлите в сила съдебни актове в производствата по отмяна, или по исканията за допускане на предварително изпълнение на административния акт. Както вече се посочи, по някои от  тези производства постановените от съдията съдебни актове като обем, проблематика и правно изложение надминават съдебния акт по съществото на спора. Особено чувствителни в това отношение са актовете по Закона за електронните съобщения, по Закона за чужденците в Република България, по Закона за убежище и бежанците, по Закона за кредитните институции, по ЗДАНС и др.

Като естествена необходимост в полза на цялото общество и същността на правораздаването се очертава належащата необходимост от извършването на цялостен законодателен преглед на регламентираната в материалните закони подсъдност на споровете, с оглед нормата на чл. 125, ал. 1 от Конституцията.
В ЗАКЛЮЧЕНИЕ искам да акцентирам, че периодът между 2015 и 2017 г. е от основно значение за продължаване на съдебната реформа и основни приоритети за Върховния административен съд остават утвърждаването на ВАС като касационна инстанция, засилване на конституционно определената дейност за издаване на тълкувателни решения и постановления и електронното правосъдие. Важен фактор също така остава и  създаването на възможности за повишаване квалификацията на съдиите, съдебните помощници и служители. Необходимо е да се продължи политиката в посока промяна на подсъдността, като се предприемат  конкретни и целенасочени законодателни мерки за оптималното разпределение на делата между административните съдилища и Върховния административен съд.

     Искам да изкажа благодарност на всички съдии и съдебни служители за извършената от тях работа през отчетната 2014 г. Осъществяването на качествено, бързо и достъпно административно правораздаване е основната цел в дейността на Върховния административен съд. Статистическите данни от работата на съда през отчетната година, както и отчетът за цялостната му дейност са доказателство, че всички ние – съдии и служители, работим упорито, успешно и отговорно за постигане на поставените цели. Нека стремежът и усилията ни да бъдат съсредоточени към усъвършенстване на всички аспекти от дейността ни, с което да се гарантира, че ВАС ще продължи да изпълнява ефективно възложените му от закона функции и поставените ни цели и приоритети, като по този начин да отговорим на очакванията на обществото за срочно, справедливо, достъпно и прозрачно административно правосъдие.  

Председател на Върховния административен съд:
 
 







    ГЕОРГИ   КОЛЕВ



	


	[image: image1.png]



	


